title: HMS Haydon

text: "HMS Haydon" määrättiin lokakuussa 5. Hävittäjälaivueeseen, johon se liittyi koeajojen, varustamisen ja Scapa Flowssa pidetyn koulutuksen päätyttyä. Alus liittyi 18. joulukuuta Clydessä saattueen WS25 avomerisuojaukseen "HMS Badsworthin", "HMS Wolverinen", "HMS Quilliamin", "HMS Rockwoodin" sekä aseistettujen kauppalaivojen () "HMS Carnarvon Castlen" ja "HMS Cheshiren" kanssa. Alus erkani 24. joulukuuta saattueesta "HMS Badsworthin" ja "HMS Wolverinen" kanssa matkatakseen Gibraltarille laivueeseensa.


title: HMS Haydon

text: "HMS Haydon" suojasi vuoden 1943 alusta saattueita läntisellä Välimerellä. Alus liittyi 9. helmikuuta Yhdysvalloista saapuneeseen saattueeseen UGS5 Yhdysvaltain laivaston sukellusveneentorjunta-alusten PC471 ja PC474 kanssa. Alus siirrettiin maaliskuussa Algeriin sijoitettuun 22. Hävittäjälaivueeseen suojaamaan rannikkosaattueita sekä tukemaan maavoimien operaatioita.


title: HMS Haydon

text: Alus suojasi saattuetta KMS15/UGS8, joka joutui 13. toukokuuta Saksan laivaston sukellusveneen "U-616" hyökkäyksen kohteeksi Gibraltarin ja Oranin välillä. Alus hyökkäsi tuloksetta muiden paikalla olleiden alusten kanssa sukellusveneen kimppuun onnistuen väistämään sukellusveneen laukaisemat torpedot.


title: HMS Haydon

text: Alus siirrettiin kesäkuussa Oraniin sijoitettuun 59. Hävittäjäviirikköön, jonka mukana alus määrättiin Sisilian maihinnousuun. Alus sijoitettiin saattajaryhmä S:ään suojaamaan saattueita, tukemaan maajoukkoja sekä partiotehtäviin. Alus siirtyi Algeriin suojatakseen sillanpäähän saattueen KMS18.


title: HMS Haydon

text: Alus lähti 5. heinäkuuta saattueen mukana Algerista. Se erkani 8. heinäkuuta saattueesta tankatakseen, minkä jälkeen se palasi saattueen suojaksi. Saavuttuaan 10. heinäkuuta sillanpäähän alus siirtyi tulitukitehtävään.


title: HMS Haydon

text: Alus siirrettiin syyskuussa Algeriin sijoitettuun saattajaryhmä 50:een, jonka mukana se määrättiin tukemaan Italiaan tehtävää maihinnousua. Alus suojasi lentotukialusryhmää, kunnes se siirrettiin lokakuussa itäiselle Välimerelle tukemaan Italian antauduttua Aegeanmeren saarten haltuunottoa. Alus siirrettiin joulukuussa Maltalle saattueiden suojaamistehtäviin.


title: HMS Haydon

text: "HMS Haydon" liittyi tammikuussa 1944 Maltalla 18. Hävittäjälaivueeseen suojaamaan keskisen Välimeren saattueita sekä torjumaan sukellusveneitä, kunnes se heinäkuussa määrättiin tukemaan Yhdysvaltain laivaston alaisuudessa Etelä-Ranskaan tehtävää maihinnousua.


title: HMS Haydon

text: Alus suojasi elokuussa täydennyssaattueita, kunnes se vapautettiin operaatiosta. Alus palasi laivueeseensa ja Kuninkaallisen laivaston alaisuuteen. Alus jatkoi laivueen mukana saattueiden suojaamista keskisellä Välimerellä, kunnes se määrättiin syyskuussa palaamaan kotimaahan.


title: HMS Haydon

text: Alus aloitti lokakuussa kotimatkansa liittyäkseen Sheernessissä 21. Hävittäjälaivueeseen, jonka mukana se aloittaisi Pohjanmeren ja Kanaalin saattueiden suojaamisen.


title: HMS Haydon

text: "HMS Haydon" suojasi laivueen mukana saattueita, joiden määrä alueella lisääntyi Atlantin saattueiden kulkiessa ilmauhan poistuttua Kanaalin kautta. Alus määrättiin toukokuussa 1945 Itäiseen laivastoon Maltalla tehtävän huollon jälkeen. Alus siirrettiin Maltalla kesäkuussa telakalle, mistä se palasi elokuussa aloittaen valmistautumisen siirtoon.


title: HMS Haydon

text: Japanin antauduttua alus pysyi Välimerellä liitettynä 3. Hävittäjälaivueeseen. Alus palveli Maltalla heinäkuuhun 1947, jolloin se vaurioitui pahoin aluksella syttyneessä tulipalossa. Korjausten jälkeen alus poistettiin palveluksesta ja se sijoitettiin Chathamissa reserviin vuoden 1947 lopulla.


title: HMS Haydon

text: Alus makasi Sheernessissä seuraavan vuoden ennen siirtoaan Hartlepooliin, jossa aluksen sotamateriaali varastoitiin. Alus siijoitettiin maaliskuussa 1958 poistolistalle ja se myytiin 17. toukokuuta BISCOlle, joka siirsi aluksen romuttamisen Clayton and Davielle. Alus hinattiin 18. toukokuuta Dunston-on-Tyneen romutettavaksi.


title: HMS Holcombe

text: HMS Holcombe (viirinumero L56) oli Britannian Kuninkaallisen laivaston Hunt-luokan tyypin III saattuehävittäjä, joka palveli toisessa maailmansodassa.


title: HMS Holcombe

text: Alus tilattiin 23. elokuuta 1940 Alexander Stephen and Sonsilta Govanista osana vuoden 1940 hätäohjelmaa (). Sen köli laskettiin 3. huhtikuuta 1941 työnumerolla J1489 ja alus laskettiin vesille 14. huhtikuuta 1942. Alus valmistui 19. syyskuuta.


title: HMS Holcombe

text: "HMS Holcombe" siirtyi syyskuussa koeajojen ja varustamisen päätyttyä Scapa Flow'hun, jossa se oli koulutettavana Kotilaivastossa. Koulutuksen aikana alus määrättiin Välimerelle. Se liittyi 30. lokakuuta Liverpoolissa "HMS Offan", "HMS Onslowin", "HMS Oribin" ja "HMS Rotherhamin" kanssa saattueen WS24 paikallissuojaksi matkattaessa luoteisen alueen läpi. Alus erkani 3. marraskuuta saattueesta varsinaisen suojueen saavuttua, minkä jälkeen se matkasi Freetowniin saattuepalvelukseen.


title: HMS Holcombe

text: Alus jatkoi matkaansa 26. tammikuuta 1943 suojaten lentotukialus "HMS Illustriousia", joka oli palaamassa Intian valtamereltä kotimaahan huoltoon. Alus liittyi helmikuussa Gibraltarille sijoitettuun 59. Hävittäjäviirikköön saattueiden suojaksi ja meriliikenteen valvontaan läntisellä Välimerellä. Alus suojasi maaliskuussa saattueen KMF10A Algeriin ja huhtikuussa saattueita UGS8 sekä KMF15.


title: HMS Holcombe

text: Alus määrättiin toukokuussa Sisilian maihinnousuun. Alus liitettiin heinäkuussa itäiseen tukiryhmään suojaamaan saattueita Sisiliaan, minkä vuoksi se siirtyi Bizertaan.


title: HMS Holcombe

text: "HMS Holcombe" suojasi 7. heinäkuuta Saattajaryhmä T:n mukana saattuetta KMS18. Seuraavana päivänä se erkani saattueesta liittyen saattueeseen KMF18, josta se erkani 9. heinäkuuta palaten Tunisiin. Seuraavana päivänä alus oli sillanpäässä ilmatorjunta-, tulituki- ja suojaustehtävissä. Elokuussa alus siirrettiin 46. Saattajaryhmään, jonka muut alukset olivat "HMS Cleveland", "HMS Atherstone", "HMS Liddesdale", "HMS Farndale", "HMS Calpe", "HMS Haydon", Puolan laivaston "ORP Krakowiak" ja "ORP Ślązak", suojaamaan Task Force 88:aa, johon kuuluivat risteilijät "HMS Euryalus", "HMS Scylla", "HMS Charybdis", kevyt lentotukialus "HMS Unicorn" ja saattuetukialukset "HMS Battler", "HMS Attacker", "HMS Hunter" ja "HMS Stalker".


title: HMS Holcombe

text: Alus oli 9.-11. syyskuuta osana Salernon maihinnousun Force V:tä suojaamassa saattuetukialuksia. Vapauduttuaan operaatiosta alus palasi saattuepalvelukseen keskiselle Välimerelle. Alus siirrettiin marraskuussa Maltalle sijoitettiin Hunt-laivueeseen suojaamaan läntisen Välimeren saattueita.


title: HMS Holcombe

text: "HMS Holcombe" suojasi joulukuussa "HMS Cuckmeren", "HMS Calpen", "HMS Tynedalen", "USS Niblackin", "USS Bensonin" ja "USS Wainwrightin" kanssa saattuetta KMS34 keskisellä Välimerellä. Saattue joutui 11. joulukuuta Saksan laivaston sukellusveneen "U-223" maaliksi Algerin edustalla, jolloin "HMS Cuckmereen" osui torpedo. Seuraavana päivänä saattue joutui "U-493":n maaliksi, jolloin "HMS Tynedale" upposi Bougien edustalla torpedon osuttua. "HMS Holcombe" osallistui sukellusveneen metsästykseen yhdessä muiden saattajien ja kolmen Kuninkaallisten ilmavoimien 36. ja 458. laivueiden Wellingtonin pommikoneen kanssa ilman tulosta. Etsinnän aikana aluksene osui akustinen T5-torpedo, jolloin taaemman polttoainesäiliö räjähti. Alus upposi nopeasti perä edellä kadoten pinnan alle viidessä minuutissa vieden mukanaan useita miehistönjäseniä. Ainoastaan 80 pelastui.


title: HMS Limbourne

text: HMS Limbourne (viirinumero L57) oli Britannian Kuninkaallisen laivaston Hunt-luokan tyypin III saattuehävittäjä, joka palveli toisessa maailmansodassa.


title: HMS Limbourne

text: Alus tilattiin 4. heinäkuuta 1940 Alexander Stephen and Sonsilta Govanista osana vuoden 1940 hätäohjelmaa (). Aluksen köli laskettiin 8. huhtikuuta 1941 työnumerolla J1490, ja alus laskettiin vesille 12. toukokuuta 1942. Alus valmistui 24. lokakuuta.


title: HMS Limbourne

text: "HMS Limbourne" siirtyi marraskuussa 1942 koeajojen ja varustamisen päätyttyä Scapa Flow'hun koulutettavaksi. Koulutuksen aikana alus suojasi matkalla Gibraltarille taistelulaiva "HMS Duke of Yorkia". Paluumatkalla osastoon liittyi lentotukialus "HMS Victorious", joka oli ollut tukemassa Pohjois-Afrikan maihinnousua.


title: HMS Limbourne

text: Alus liittyi joulukuussa Plymouthissa 15. hävittäjälaivueeseen suojaamaan saattueita ja valvomaan meriliikennettä Kanaalissa sekä lounaisen reitin alueella. Tammikuusta 1943 alkaen alus suojasi kotimaan ja Gibraltarin välisiä saattueita, kunnes helmikuussa aluksen propelli vaurioitui. Se korvattiin maaliskuussa Portsmouthissa uudella.


title: HMS Limbourne

text: Telakalta palattuaan alus suojasi Vapaan Ranskan laivaston taistelulaiva "Courbetin" Clydeen, minkä jälkeen se palasi laivueeseensa jatkamaan Kanaalin saattueiden suojaamista. Se osallistui myös operaatio Tunneliin eli Ranskan rannikon saattueiden häirintään.


title: HMS Limbourne

text: Alus vapautettiin operaatiosta lokakuussa. Se taisteli 3. lokakuuta Kanaalissa Saksan laivaston torpedoveneitä vastaan, jolloin se vaurioitui lievästi. 22. lokakuuta alus liitettiin kevyt risteilijä "HMS Charybdiksen" sekä hävittäjien "HMS Grenvillen", "HMS Rocketin", "HMS Wensleydalen", "HMS Talybontin" ja "HMS Stevenstonen" muodostamaan Force X:ään estämään Kaukoidästä saapuvan saarronmurtaja "Münsterlandin" pääsyä Ranskan satamiin. Seuraavana päivänä osasto joutui Guernseyn lähistöllä torpedoveneiden maaliksi, jolloin "HMS Limbourneen" osui "T22:n" laukaisema torpedo. Aluksella sai surmansa 42 miehistönjäsentä. Alus menetti liikuntakykynsä, ja sitä koetettiin hinata, mutta se osoittautui mahdottomaksi. Aluksen sata eloon jäänyttä siirrettiin osaston muihin aluksiin. "HMS Talybont" laukaisi torpedon, ja "HMS Rocket" ampui tykillä vaurioitunutta alusta, kunnes se upposi.


title: HMS Limbourne

text: Aluksen hylky paikallistettiin 1990-luvulla, ja vuonna 2001 brittiläinen ryhmä kuvasi "HMS Charybdiksen" ja "HMS Limbournen" hylyt. Kuvat ovat esillä Leigh Bishopin Deep Image sivustolla.


title: Eksekvatuuri

text: Eksekvatuuri (, tehtäköön < "exsequor," seuraa) tarkoittaa oikeustieteessä kolmea asiaa. Ensiksi se on kotimaisen tuomioistuimen tai muun viranomaisen päätös, jolla ulkomaisen tuomioistuimen tai viranomaisen tekemä päätös sen sisältöä muuttamatta tehdään päteväksi kotimaassa. Tavallisia ovat esimerkiksi avioeroa tai adoptiota koskevat päätökset. Eksekvatuuri on siis lupa ulkomailla annetun tuomion pakkotäytäntöönpanoa varten.


title: Eksekvatuuri

text: Toiseksi eksekvatuuri merkitsee diplomatiassa konsulaatin päällikön (konsulin) toimilupaa. Päällikkö saa nimittämisensä yhteydessä tulevan asemamaansa hallitukselle osoitetun valtakirjan. Jos asemamaan hallitus hyväksyy sen, hallitus myöntää konsulille eksekvatuurin, minkä jälkeen konsuli voi aloittaa toimensa hoitamisen.


title: Eksekvatuuri

text: Kolmanneksi eksekvatuuriksi nimitetään sitä asemamaan hallituksen antamaa asiakirjaa eli konsulintoimen vahvistuskirjaa, jolla toimilupa myönnetään.


title: HMS Melbreak

text: HMS Melbreak (viirinumero L73) oli Britannian Kuninkaallisen laivaston Hunt-luokan tyypin III saattuehävittäjä, joka palveli toisessa maailmansodassa.


title: HMS Melbreak

text: Alus tilattiin 28. heinäkuuta 1940 Swan Hunterilta Wallsendistä osana vuoden 1940 hätäohjelmaa. Sen köli laskettiin 23. kesäkuuta työnumerolla J4293 ja alus laskettiin vesille 5. maaliskuuta 1941. Alus valmistui 10. lokakuuta.


title: HMS Melbreak

text: "HMS Melbreak" läpäisi valmistajan koeajot ja se määrättiin palvelukseen 15. Hävittäjälaivueeseen. Valmistuttuaan 10. lokakuuta alus aloitti hyväksyntätestit, joiden päätyttyä se siirtyi Scapa Flowhun varustettavaksi ja koulutukseen. Marraskuussa alus siirtyi koulutuksen päätyttyä laivueeseensa Plymouthiin, jossa se aloitti saattueiden suojaamisen sekä partioinnin Kanaalin ja lounaisen reitin alueella.


title: HMS Melbreak

text: Alus saattoi 30. tammikuuta 1943 taisteluristeilijä "HMS Renownia" sekä lentotukialuksia "HMS Furiousia" ja "HMS Illustriousia" Clydeen, jonne se saapui 4. helmikuuta. Tehtävästä vapuduttuaan alus palasi Plymouthiin jatkaen tehtävissään laivueessa. Alukselle kuormattiin kesäkuussa tarvikkeita kuljetettaksi Välimerelle. Se lähti Gibraltarin ja Casablancan kanssa Maltalle. Alus palasi Gibraltarilta Britteinsaarille osana saattuetta XK9.


title: HMS Melbreak

text: Liityttyään laivueeseensa Plymouthissa alus jatkoi sen mukana saattueiden suojaamista ja partiointia. Se määrättiin 9. heinäkuuta "HMS Wensleydalen" ja Norjan laivaston "KNM Glaisdalen" kanssa häiritsemään Norjan rannikkoliikennettä. Seuraavana päivänä 45 merimailia Ushantista koilliseen taistelussa Saksan laivaston saattueen, johon kuuluivat miinanraivaajat "M9", "M10", "M12", "M48" ja "M153", kanssa alus kärsi pahoja vaurioita. Alus määrättiin Plymouthiin palattuaan korjattavaksi Lontooseen, mistä se palasi 2. syyskuuta laivueeseensa.


title: HMS Melbreak

text: "HMS Melbreak" ja "HMS Brissenden" suojasivat 15. maaliskuuta 1944 saattuetta WP492, jolloin ne joutuivat taisteluun Lands Endin edustalla hyökänneitä Saksan laivaston E-veneitä vastaan. Taistelussa vaurioitui hyökännyt "S143". Alus siirrettiin 16. huhtikuuta erityistehtäviin.


title: HMS Melbreak

text: Seuraavana päivänä alus suojasi "HMS Tanatsiden" ja rannikkojoukkojen moottoritorpedoveneiden kanssa "HMS Apollon" miinanlaskua valmisteltaessa Normandian maihinnousua operaatio Maple-Hostile 23:ssa. Alus suojasi 19. huhtikuuta "HMS Tanatsiden", "HMS Wensleydalen", "HMCS Haidan", "HMS Ashantin" sekä moottoritorpedoveneiden kanssa "HMS ML10":n operaatio Maple-Hostile 24:n miinanlaskua, minkä päätyttyä alus vapautettiin erityistehtävästä ja se määrättiin varsinaisen maihinnousun läntisen maihinnousuosaston Force O:hon Yhdysvaltain laivaston alaisuuteen "HMS Tanatsiden" ja "HMS Talybontin" kanssa.


title: HMS Melbreak

text: Toukokuussa "HMS Melbreak" palasi saattueiden suojaksi ja partiointiin ennen paluutaan kuun lopulla Normandian maihinnousuun määrättyyn osastoon Force O:n tulitukiosastoon Force C, jonka muuta alukset olivat mainittujen hävittäjien lisäksi taistelulaivat "USS Texas" ja "USS Arkansas", risteilijä HMS Glasgow", kaksi Vapaan Ranskan laivaston risteilijää sekä joukko Yhdysvaltain laivaston hävittäjiä. Alus lähti kesäkuun alussa tulitukiosaston kokoamisen jälkeen osaston mukana Belfastista. Osasto jatkoi osaston mukana matkaansa 4. kesäkuuta Solentiin ja edelleen seuraavana päivänä Omaha rannan edustalle.


title: HMS Melbreak

text: Alus oli mukana tulittamassa 6. kesäkuuta sillanpäähän määritettyjä maaleja, minkä jälkeen se aloitti sillanpään suojaamisen estettäessä akselivaltojen alusten pääsy alueelle. Alus kohtasi 11. kesäkuuta Cap d'Antiferin edustalla alueelle pyrkiviä E-veneitä, jotka karkoitettiin alueelta. Alus jäi alueelle operaation päätyttyä 27. kesäkuuta suojatakseen saattueita.


title: HMS Melbreak

text: "HMS Melbreak", "HMS Cattistock", "HMS Thornborough" ja Vapaan Ranskan laivaston "La Combattante" taistelivat 7. heinäkuuta alueella kohtaamiensa E-veneiden kanssa. Alus kohtasi 22. heinäkuuta E-veneet "S90", "S132", "S135" ja torpedoveneen "T28" BOulognen ja Le Havren välillä. Elokuussa alus palasi laivueeseensa Plymouthissa.


title: HMS Melbreak

text: Alus taisteli 21. elokuuta sillanpään edustalla saattueen kimppuun hyökänneitä E-veneitä vastaan "HMS Watchmanin" ja "HMS Foresterin" kanssa. Alus oli 24. elokuuta "HMS Retalickin" ja rannikkojoukkojen moottoritorpedoveneiden kanssa estämässä akselivaltojen joukkojen evakuointia Ranskan rannikkokaupungeista meritse, jolloin se kärsi lieviä vaurioita iskiessään evakuointisaattueeseen Cap d'Antiferin ja Fecampin välillä. Alus joutui 28. elokuuta tunnistamattoman lentokoneen maaliksi, jolloin 5 miestä sai surmansa ja 15 haavoittui lisäksi aluksen keulaan tuli vuoto.


title: HMS Melbreak

text: Satamaan palattuaan alus määrättiin korjattavaksi Barryyn, jossa ollessaan se määrättiin Sheernessiin 21. Hävittäjälaivueeseen. Alus palasi palvelukseen 11. marraskuuta ja se aloitti koeajojen päätyttyä matkansa uuteen laivueeseensa Sheernessiin. Alus suojasi saattueita ja partioi laivueensa mukana Pohjanmerellä, kunnes se ajoi karille 5. toukokuuta 1945. Seuraavana päivänä alus siirrettiin korjattavaksi Sheernessin telakalle.


title: HMS Melbreak

text: "HMS Melbreak" siirrettiin korjausten valmistuttua Chathamin reserviin. Osallistuttuaan 1953 kruunajaisten laivastokatselmukseen se sijoitettiin poistolistalle. Alus myytiin 1956 BISCOlle, joka siirsi romuttamisen T. W. Wardille Graysiin Essexiin. Alus saapui hinattuna romuttamolle 22. marraskuuta.


title: Lasse Hoikka

text: Lasse Hoikka (s. 18. syyskuuta 1955 Tervola) on suomalainen laulaja ja tanssiyhtye Souvareiden perustaja. Souvarit on rovaniemeläinen iskelmäyhtye, joka soittaa Lappi-aiheista tanssimusiikkia. Lasse Hoikka syntyi Matti ja Aini Hoikan perheeseen Tervolan Koivun kylään, jossa oli hänen lisäkseen yhdeksän sisarusta. Hänen isänsä oli maanviljelijä ja kotiseudulla tunnettu pelimanni. Hänen äitinsäkin oli lahjakas laulaja.


title: Lasse Hoikka

text: Hoikkaa alkoi kiinnostaa rumpujen soittaminen ja hän pääsikin kymmenvuotiaana kokeilemaan paikallisella työväentalolla rumpuja – omat rumpunsa hän hankki kemiläisestä musiikkiliikkeestä vuosikymmen myöhemmin. Nuoruudessa Hoikka soitti eri rock-kokoonpanoissa, muun muassa sukulaispoikiensa Santiago-yhtyeessä sekä omassa kuulalaakeriyhtyeessään. Hoikka katsoo muusikon uransa alkaneen varsinaisesti vasta Pauli Pirttijärvi, Juhani Juusola ja Huumor-Humppa -yhtyeessä Tyrnävän maamiesseuran naistentansseissa. Soittamisen ohella hän teki arkipäivät töitä rakennusmiehenä, koska yhtyeellä oli keikkoja vain viikonloppuisin.


title: Lasse Hoikka

text: Vuonna 1978 Hoikan täytyi valita ulkomailla reissaavan rakennustyöläisen ja muusikon ammatin välillä. Hän oli kuitenkin perustanut perheen ja tulossa oli lapsi, joten hän valitsi muusikon elämän ja perusti Souvarit-yhtyeen.


title: Lasse Hoikka

text:
Lasse Hoikka on toiminut myös lauluntekijänä, esimerkiksi Souvarin humppa on Tapani Peuran säveltämä ja Lasse Hoikan sanoittama.
Kylmä rakkaus-kappaleen sanoitus on myös Lassen käsialaa.


title: Lasse Hoikka

text: Vuonna 2009 Lasse julkaisi Lasse Hoikka Rautukopla & Fishing brothers-nimisen levyn. Levyllä esiintyvä lauluyhtye Rautukopla muodostuu neljästätoista laulajasta johon Lasse Hoikka myös kuuluu.


title: Lasse Hoikka

text: Lasse on julkaissut myös viisi soololevyä, viimeisin albumi "Taas kutsuu tie" ilmestyi vuonna 2014.


title: Litiumperkloraatti

text: Litiumperkloraatti (LiClO) on litium- ja perkloraatti-ionien muodostama epäorgaaninen ioniyhdiste. Yhdistettä käytetään hapen lähteenä sekä orgaanisessa synteesissä.


title: Litiumperkloraatti

text: Huoneenlämpötilassa litiumperkloraatti on kiteistä valkoista ainetta ja se liukenee helposti sekä veteen että moniin orgaanisiin liuottimiin. Se voi olla myös kidevedellisenä trihydraattina LiClO·3HO (CAS 13453-78-6). Trihydraatista kidevesi poistuu, kun se lämmitetään 130–150 °C lämpötilaan.


title: Litiumperkloraatti

text: Litiumperkloraattia voidaan valmistaa neutraloimalla litiumhydroksidia tai litiumkarbonaattia perkloorihapolla.


title: Litiumperkloraatti

text:
Litiumperkloraatti hajoaa muiden alkali- ja maa-alkalimetallien perkloraattien tavoin kuumennettaessa hapeksi ja kloridisuolaksi. Litiumperkloraattia voidaan käyttää hapen vapauttamiseen esimerkiksi avaruussukkuloissa polttoaineeseen sekoitettuna. Litiumperkloraatin etuna on hyvä hapen varastointikyky, mutta se on melko kallista ja vaikea kuivata.
Litiumperkloraattia käytetään litiumakuissa elektrolyyttinä. Liuotettuna aproottiseen liuottimeen esimerkiksi dietyylieetteriin yhdistettä käytetään kiihdyttämään Diels–Alder-reaktioita. Tämä ominaisuus perustuu litium-ionin Lewis-happoluonteeseen.


title: Suunnitteluteoria

text: Suunnitteluteoria voi viitata esimerkiksi seuraaviin:


title: Björn

text: Björn on ruotsalainen miehen etunimi, joka johtuu karhua tarkoittavasta ruotsin kielen sanasta "björn". Björn esiintyy myös sukunimenä. Norjassa ja Tanskassa nimi esiintyy muodossa Bjørn.


title: Björn

text: Suomessa nimi Björn on lokakuuhun 2018 mennessä annettu Väestörekisterikeskuksen tietojen mukaan 2840 henkilölle. Suomenruotsalaisen kalenterin mukaan Björnin nimipäivä on 11. lokakuuta; suomenkielisessä kalenterissa samalla päivällä ovat niin ikään karhua tarkoittavat nimet Otso ja Ohto.Björn tai Bjørn on myös seuraavien henkilöiden sukunimi:


title: Barcelona (täsmennyssivu)

text: Barcelona tarkoittaa seuraavia asioita:


title: Erdősin luku

text: Erdősin luku ilmaisee kuinka kaukana matemaatikko sijaitsee tuotteliaasta matemaatikosta Paul Erdősista tieteellisen tekstin kirjoittajana. Erdősillä itsellään on luku 0. Ne, jotka ovat kirjoittaneet yhteisen artikkelin Erdősin kanssa, saavat Erdősin luvun 1. Muiden henkilöiden Erdősin luku on k+1, missä k on pienin Erdősin luku, joka on kirjoittanut kyseisen henkilön kanssa julkaisun.


title: Erdősin luku

text: Erdősin kanssa kirjoittaneita on 509 kollegaa (taso 1) ja heidän kanssaan kirjoittaneita on lähes 7 000 (taso 2). On arvioitu, että vuonna 2007 elävistä ja tutkimuksiaan julkaisseista matemaatikoista noin 90 prosenttia saa Erdősin numeron, joka on korkeintaan kahdeksan.


title: Usko tai älä (televisio-ohjelma)

text: Usko tai älä ("Ripley’s Believe It or Not!") on yhdysvaltalainen televisio-ohjelma. Ohjelmassa esiintyvät ihmisiä, jotka tekevät uskomattomia asioita, kuten jonkun extreme-tempun vaikka moottoripyörällä. Ohjelma on tehty yhdysvaltalaisen Robert Ripleyn mukaan, jolla on museo San Franciscossa, ja ohjelmasta käytetään myös nimitystä Ripleyn usko tai älä, tai vastaavalla tavalla englanniksi "Ripley’s Believe It or Not".


title: Pensselisiat (tribus)

text: Pensselisiat (Potamochoerini) on sikojen heimoon kuuluva tribus, johon kuuluu nykyään kaksi sukua ja kolme lajia. Pensselisikoja on elänyt mioseenikauden keskivaiheilta lähtien. Esihistoriallisia pensselisikasukuja ovat "Celebochoerus", "Kolpochoerus" ja "Propotamochoerus". Kaikkien nykyään elävien lajien levinneisyys rajoittuu Afrikkaan, mutta aiemmin ryhmän edustajia on elänyt myös Etelä-Aasiassa, Venäjällä ja Euroopassa.


title: Antena 3 (Espanja)

text: Antena 3 on espanjalainen yksityinen valtakunnallinen kanava, jonka omistaa Antena 3 de Televisión. Kanava aloitti lähetykset 25. tammikuuta 1990. Aiemmin vuoden 1989 marraskuussa kanavan ensimmäiset koelähetykset olivat Espanjan ensimmäiset yksityisen kanavan lähettämiä.


title: Polkupyörälukko

text: Polkupyörälukko tai lyhyemmin pyörälukko on lukko, joka on valmistettu erityisesti polkupyöriä varten.Monet lukoista ovat murrettavissa muutamissa sekunneissa, kun käytössä on sopiva työkalu. "Helsingin Sanomien" testissä U-lukot havaittiin muita lukkoja vahvemmiksi.


title: Polkupyörälukko

text: Jos polkupyörä varastetaan, ei vakuutuskorvauksen saamiseksi Suomessa vaadita erityisen hyväksytyn pyörälukon käyttöä, kunhan vain jotain lukkoa on käytetty.


title: Laskettu aika (elokuva)

text: Laskettu aika () on yhdysvaltalainen komediaelokuva, joka sai ensi-iltansa 5. marraskuuta 2010. Elokuvassa näyttelevät muun muassa Robert Downey Jr., Zach Galifianakis, Michelle Monaghan ja Jamie Foxx.


title: Laskettu aika (elokuva)

text: Elokuva kertoo Peter Highmanin (Robert Downey Jr.) ja Ethan Tremblayn (Zach Galifianakis) matkasta Atlantasta Los Angelesiin. Peter haluaa ehtiä näkemään lapsensa syntymän L.A.:ssa. Peter tapaa näyttelijäksi aikovan Ethanin Atlantan lentokentällä. Ethanin ärsytettyä Peteriä lentokoneessa heidät jätetään ulos lennolta. Ethan vuokraa tämän jälkeen auton ja tarjoaa Peterille kyytiä. Erilaisten vastoinkäymisten jälkeen Peter ja Ethan pääsevät L.A.:iin ajoissa ennen lapsen syntymää.


title: Juha Sandberg

text: Juha Sandberg (s. 5. huhtikuuta 1977 Pori) on Raision sosiaali- ja terveysjohtaja.


title: Juha Sandberg

text: Sitä ennen hän oli porilainen kunnallispoliitikko. Hänet valittiin Porin kaupunginvaltuustoon vuosien 2004 ja 2008 vaaleissa. Hän on toiminut Satakuntaliiton maakuntavaltuuston varapuheenjohtaja sekä Satakunnan vasemmistoliiton piiritoimikunnan puheenjohtajana. Sandberg on koulutukseltaan yhteiskuntatieteiden maisteri.


title: HMS Derwent (L83)

text: HMS Derwent (viirinumero L83) oli Britannian Kuninkaallisen laivaston Hunt-luokan tyypin III saattuehävittäjä, joka palveli toisessa maailmansodassa.


title: HMS Derwent (L83)

text: Alus tilattiin 4. heinäkuuta 1940 Vickers Armstrongilta Barrowista osana vuoden 1940 hätäohjelmaa. Sen köli laskettiin 29. joulukuuta telakkanumerolla 793 ja työnumerolla J3988. Alus laskettiin vesille 22. elokuuta 1941 ja se valmistui 24. huhtikuuta 1942.


title: HMS Derwent (L83)

text: "HMS Derwent" purjehti huhtikuussa hyväsyntätestien päätyttyä Scapa Flowhun viimeisteltäväksi ja varustettavaksi. Toukokuussa alus aloitti koulutuksensa Kotilaivaston mukana ja se määrättiin Välimeren laivaston 5. Hävittäjälaivueeseen.


title: HMS Derwent (L83)

text: Alus liittyi 1. kesäkuuta Clydessä saattueeseen WS19P Atlantin ylityksen suojaksi taistelulaiva "HMS Nelsonin" ja hävittäjä "HMS Blackmoren" kanssa. Suojaus erkani 15. kesäkuuta Freetowniin saavuttuaan saattueesta. Alus jatkoi 19. kesäkuuta saattueen mukana matkaa Kapkaupunkiin. Suojausosastoa täydensivät taistelulaiva "HMS Rodney" ja hävittäjät "HMS Penn", "HMS Pathfinder" ja "HMS Quentin". Suojaus erkani 1. heinäkuuta määränpäähän saavuttuaan saattueesta.


title: HMS Derwent (L83)

text: "HMS Derwent" aloitti vielä saapumispäivänään kotimatkansa. Alus liittyi elokuun alussa Clydestä Gibraltarille matkanneeseen saattueeseen WS21S, joka oli osa operaatio Pedestalia. Alus muodosti risteilijöiden "HMS Nigerian", "HMS Kenyan", "HMS Manchesterin" ja "HMS Cairon" sekä hävittäjien "HMS Ashantin", "HMS Intrepidin"," HMS Icaruksen", "HMS Foresightin", "HMS Furyn", "HMS Pathfinderin", "HMS Pennin", "HMS Bramhamin", "HMS Bicesterin", "HMS Ledburyn' ja "HMS Wiltonin" kanssa Force X:n, joka suojaisi saattuetta myös Sisilian kapeikosta Valettan satamaan.


title: HMS Derwent (L83)

text: Alus erkani 13. elokuuta saattueesta yhdessä "HMS Bicesterin" ja "HMS Wiltonin" kanssa suojatakseen edellisenä päivänä torpedo-osumasta vaurioituneen risteilijä "HMS Nigerian" takaisin Gibraltarille, jonne osasto saapui 15. elokuuta. Alus siirrettiin Etelä-Atlantille ja Intian valtamerelle.


title: HMS Derwent (L83)

text: Alus lähti Freetownin ja Simonstownin kautta eteläiselle Atlantille, jossa se liittyi 13. syyskuuta saattueeseen WS22 Hyväntoivonniemeltä Kapakaupunkiin. Alus erkani 18. syyskuuta saattueesta yhdessä Kreikan laivaston "Pindoksen" kanssa. Alukset matkasivat Durbanin kautta Kilindiniin, jossa alukset palvelivat loppuvuoden suojaten Intian valtameren saattueita.


title: HMS Derwent (L83)

text: "HMS Derwent" lähti tammikuussa 1943 Punaiselle merelle suojatakseen Australian 9. divisioonaa takaisin kotiin kuljettanutta saattuetta (operaatio Pamphlet). Alus suojasi saattuetta Punaisenmeren ja Adenin lahdella "HMS Pakenhamin", "HMS Isiksen", "HMS Heron" ja Kreikan laivaston "Vasilissa Olgan" kanssa, kunnes valtamerisuojue saavuttua matkasi Aleksandriaan liittyäkseen Välimeren laivastoon.


title: HMS Derwent (L83)

text: Alus liittyi maaliskuussa Aleksandriassa Välimeren laivaston 22. Hävittäjälaivueeseen, jonka mukana se suojasi saattueita, partioi sekä tuki maavoimien operaatioita. Alus joutui 19. maaliskuuta voimakkaan ilmahyökkäyksen maaliksi ollessaan Tripolin satamassa. Alukseen osui torpedo sen ollessa poistumassa satamasta, jolloin se kärsi pahoja vaurioita. Aluksen keskiosastot muun muassa kattilahuone täyttyivät vedellä ja se menetti liikuntakykynsä. Aluksella sai surmansa kuusi miehistönjäsentä.


title: HMS Derwent (L83)

text: Alukselle tehtiin huhtikuusta toukokuuhun tilapäiskorjauksia matalikolla, minkä jälkeen "HMS Allegiance" hinasi kesäkuussa aluksen kotimaahan osana Gibraltarilta lähtenyttä saattuetta MKS18. Alus ankkuroitiin Devonportiin odottamaan telakalle pääsyä.


title: HMS Derwent (L83)

text: Alus siirrettiin 11. elokuuta telakalle korjattavaksi. Aluksen korjauksia viivytti vuoden lopulla Normandian maihinnousussa saatujen vaurioiden korjaaminen ja seuraavana vuonna töitä tehtiin ainoastaan työvoimaresurssien mukaan.


title: HMS Derwent (L83)

text: "HMS Derwentin" korjaustyöt päätettiin keskeyttää tammikuussa 1945 ja alus siirrettiin reserviin. Alus odotti Devonportissa heinäkuuhun saakka aseistuksen ja sotamateriaalin poistoa. Alus sijoitettiin elokuussa lopulta reserviin.


title: HMS Derwent (L83)

text: Alus makasi ankkuroituna Devonportissa, kunnes syyskuussa 1946 aluksen voimanlähde lähetettiin RNECille Manadoniin käytettäväksi meri-insinöörien kouluttamiseen. Alus myytiin 8. marraskuuta BISCOlle, joka siirsi aluksen romuttamisen T W Wardille Penryniin. Alus saapui 21. helmikuuta 1947 hinattuna romuttamolle.


title: HMS Belvoir (L32)

text: HMS Belvoir (viirinumero L32) oli Britannian Kuninkaallisen laivaston Hunt-luokan tyypin III saattuehävittäjä, joka palveli toisessa maailmansodassa.


title: HMS Belvoir (L32)

text: Alus tilattiin 4. heinäkuuta 1940 Cammell Lairdilta Birkenheadista osana vuoden 1940 hätäohjelmaa. Sen köli laskettiin 14. lokakuuta työnumerolla J3964 ja alus laskettiin vesille 18. marraskuuta 1941. Alus valmistui 29. maaliskuuta 1942.


title: HMS Belvoir (L32)

text: "HMS Belvoir" varustettiin palvelukseenoton jälkeen ja se siirtyi maaliskuussa 1942 Scapa Flowhun Kotilaivastoon koulutettavaksi. Koulutuksen aikana alus suojasi Venäjälle matkannutta saattuetta PQ14 sekä palaavaa saattuetta QP10 taistelulaivojen "HMS King George V:n" ja "HMS Duke of Yorkin", lentotukialus "HMS Victoriousin", risteilijöiden "HMS Nigerian" ja "HMS Kentin" sekä hävittäjien "HMS Bedouinin", "HMS Offan", "HMS Escapaden", "HMS Eskimon", "HMS Faulknorin", "HMS Matchlessin", "HMS Onslowin", "HMS Somalin", "HMS Ledburyn", "HMS Middletonin" ja "HMS Wheatlandin" kanssa. Alus suojasi edelleen toukokuun alussa Kotilaivaston mukana saattueita PQ15 ja QP12.


title: HMS Belvoir (L32)

text: Alus määrättiin Itäisen laivaston 2. Hävittäjälaivueeseen ja se liittyi 11. toukokuuta saattuetta WS19 suojanneeseen osastoon, jonka muodostivat risteilijä "HMS Mauritius", aseistettu kauppalaiva "HMS Carnarvon Castle" ja hävittäjä "HMS Hursley". Alus erkani 22. toukokuuta osaston mukana saattueesta saavuttuaan Freetowniin. Osasto palasi 25. toukokuuta saattueen suojaksi matkan jatkuessa Kapkaupunkiin. Osastossa oli korvattu "HMS Carnarvon Castle" sluuppi "HMS Mitfordilla". Määränpäähän saavuttuaan 5. kesäkuuta suojaus erkani saattueesta.


title: HMS Belvoir (L32)

text: Alus liittyi 14. kesäkuuta saattueen WS19 suojaksi risteilijä "HMS Shropshiren" ja aseistetun kauppalaivan "HMS Cheshiren" kanssa jatkettaessa matkaa Durbaniin. Alus erkani 23. kesäkuuta saattueesta tankatakseen Mombasassa. Alus siirrettiin lainaksi Välimeren laivaston 5. Hävittäjälaivueelle.


title: HMS Belvoir (L32)

text: "HMS Belvoir" suojasi aseistettua kauppalaivaa "HMS Moreton Baytä" Mombasasta Durbaniin, josta edelleen Kilindiniin. Alukset saapuivat 8. heinäkuuta Kilindiniin, mistä "HMS Belvoir" jatkoi matkaansa Aleksandriaan. Alus liittyi 15. elokuuta Aleksandriassa Välimeren laivaston 5. Hävittäjälaivueeseen.


title: HMS Belvoir (L32)

text: Alus suojasi 14. syyskuuta Aleksandriasta kohti Tobrukia hinaaja "Brigandia" vaurioituneiden risteilijä "HMS Coventryn" ja hävittäjä "HMS Zulun" tueksi "HMS Aldenhamin" kanssa, mutta kumpikin avustettava alus upposi ennen kohtaamista. Lokakuussa alus osallistui kahteen maajoukkojen tueksi tehtyyn rannikkokohteiden tulitusoperaatioon.


title: HMS Belvoir (L32)

text: Alus suojasi 17. marraskuuta "HMS Aldenhamin", "HMS Beaufortin", "HMS Croomen", "HMS Dulvertonin", "HMS Exmoorin", "HMS Hursleyn", "HMS Hurworthin", "HMS Tetcottin" ja Kreikan laivaston "Pindosin" kanssa Maltalle matkannutta saattuetta MW13, joka oli osa operaatiota Stoneage. Saattueen jouduttua seuraavana päivänä ilmahyökkäykseen risteilijä "HMS Arethusa" vaurioitui. Alus erkani 19. marraskuuta saattueesta sen saavuttua Maltalle aloittaen suojausosaston mukana paluumatkan Aleksandriaan.


title: HMS Belvoir (L32)

text: Alus suojasi 1. joulukuuta "HMS Aldenhamin", "HMS Croomen", "HMS Exmoorin", "HMS Hursleyn", "HMS Tetcottin" ja "Pindosin" kanssa saattuetta MW14, joka oli osa operaatioita MH1 ja Portcullis. Maltalta saapuneet Force K:n alukset liittyivät 4. joulukuuta suojaukseen. Alus erkani seuraavana päivänä saattueesta sen saavuttua Maltalle.


title: HMS Belvoir (L32)

text: Alus suojasi 7. joulukuuta saman suojausosaston kanssa Maltalta Egyptiin tyhjistä aluksista koostuvan saattueen ME11, joka oli osana operaatio MH2. Alus erkani 11. joulukuuta saattueesta saavuttuaan Port Saidiin.


title: HMS Belvoir (L32)

text: "HMS Belvoir" jatkoi Välimeren laivaston mukana Maltalle matkanneiden saattueiden suojaamista. Alus pelasti 1. helmikuuta 1943 Egyptin rannikolla torpedoidun miinalaiva HMS Welshmanin eloonjääneet.


title: HMS Belvoir (L32)

text: Alus osallistui toukokuussa operaatio Retributioniin, jossa pyrittiin estämään akselivaltojen joukkojen laivaaminen Tunisiasta Italiaan. Alus määrättiin kesäkuussa Sisilian maihinnousun itäiseen laivasto-osastoon.


title: HMS Belvoir (L32)

text: Alus muoodosti saattajaryhmä Q:n sisaraluksensa "HMS Dulvertonin" kanssa. Alukset lähtivät 3. heinäkuuta Aleksandriasta saattueen MWS36 mukana Sisiliaan. Alus kävi 6. heinäkuuta Benghazissa palaten saattueeseen kaksi päivää myöhemmin. Alus erkani 10. heinäkuuta saattueesta saavuttuaan sillanpäähän Syrakusan edustalla. Saattajaryhmä Q aloitti maihinnousualueen suojaamisen.


title: HMS Belvoir (L32)

text: Alus määrättiin elokuussa Salernon maihinnousuun. Se suojasi 9. syyskuuta maihinnousuun matkanneita saattueita. Sillanpäässä alus siirtyi maihinnousualueen suojaukseen sekä tulitukiosastoon. Alus siirrettiin lokakuussa laivueen mukana Aleksandriaan, josta ne aloittivat palveluksensa Egeanmeren alueella.


title: HMS Belvoir (L32)

text: Alukseen kuormattiin 15. lokakuuta joukkoja ja varusteita, jotka se seuraavana päivänä kuljetti Egeanmeren saarille. Matkalla alus joutui ilmahyökkäykseen. Alus tuki 18. lokakuuta saarilla käytyjä taisteluita tykkitulella. Alus joutui 30. lokakuuta ilmahyökkäykseen, jolloin pommi läpäisi aluksen vakaajaosaston räjähtämättä. Pommi heitettiin tämän jälkeen yli laidan.


title: HMS Belvoir (L32)

text: Aluksen palvelus Egeanmerellä jatkui marraskuussa. Se oli 12. marraskuuta mukana osastossa, joka etsi saksalaisia Lerokselle kuljettavia aluksia. Alus pelasti seuraavana päivänä liitopommista vaurioitunelta "HMS Dulvertonilta" 109 eloonjäänyttä, minkä jälkeen hylky upotettiin torpedoimalla.


title: HMS Belvoir (L32)

text: Alus osallistui 24. marraskuuta harhautusoperaatio Rumble Bumbleen. Egeanmeren operaatioiden päätyttyä joulukuussa alus siirrettiin laivueen mukana Algeriin saattue- ja partiointi tehtäviin.


title: HMS Belvoir (L32)

text: "HMS Belvoir" palveli alkuvuoden 1944 saattue- ja partiotehtävissä läntisellä ja keskisellä Välimerellä. Alusta tarjottiin kesäkuussa lainaksi Vapaan Ranskan laivastolle, joka kuitenkin hylkäsi tarjouksen.


title: HMS Belvoir (L32)

text: Alus valmistautui heinäkuussa tukemaan Etelä-Ranskan maihinnousua, minkä vuoksi se siirrettiin Napoliin Yhdysvaltain laivaston alaisuuteen. Alus liittyi 13. heinäkuuta Napolissa saattueeseen SM2 "HMS Aldenhamin", "HMS Beaufortin", "HMS Whaddonin", "HMS Blackmoren", "HMS Eggesfordin", "HMS Lauderdalen" ja "Pindosin" kanssa. Alus saapui 15. heinäkuuta saattueen mukana maihinnousualueelle.


title: HMS Belvoir (L32)

text: Alus vapautui 23. heinäkuuta operaatiosta, minkä jälkeen se palasi Välimeren laivaston komentajan alaisuuteen. Alus jatkoi tämän jälkeen saattueiden suojaamista, partiointia sekä maajoukkojen tukemista keskisellä Välimerellä ja Adrianmerellä. Alus taisteli 20. syyskuuta Adrianmerellä "HMS Whaddonin" tukemana Saksan laivaston E-veneitä vastaan.


title: HMS Belvoir (L32)

text: "HMS Belvoir" jatkoi vuoden 1945 alun palvelustaan Adrianmerellä sekä suojasi Kreikkaan matkanneita saattueita. Alus siirtyi Euroopan sotatoimien päätyttyä Maltalle jatkaen laivastopalvelusta, kunnes se heinäkuussa aloitti kotimatkan.


title: HMS Belvoir (L32)

text: Alus poistettiin palveluksesta ja se sijoitettiin Portsmouthin reserviin, josta se siirrettiin 1950 Harwichiin. Alus palasi pari vuotta myöhemmin Portsmouthiin, jossa se siirrettiin 1955 ylläpitämättömään reserviin. Alus sijoitettiin 1957 poistolistalle. Se myytiin BISCOlle, joka allokoi romuttamisen P&W MacLellanille Bo'nessiin lähelle Edinburghia. Alus saapui 21. lokakuuta hinattuna romuttamolle.


title: Laskettu aika

text: Laskettu aika voi tarkoittaa ainakin seuraavia asioita:


title: Putotohuitti

text: Putotohuitti ("Zapornia tabuensis") on oseanialainen rantakana. Sen elinympäristö käsittää Australian, Tasmanian, Uuden-Seelannin, Papua-Uuden-Guinean, suuren osan Tyynenmeren saaristoa, sekä Filippiinit. Lajista tunnetaan kolme alalajia. Johann Friedrich Gmelin kuvaili lajin holotyypin Tongalta vuonna 1789.


title: Rumpaliräikkä

text: Rumpaliräikkä ("Zapornia paykullii") on itäaasialainen rantakana. Sen elinympäristö käsittää Venäjän Kaukoidän, Kiinan koillisosan ja Korean niemimaan. Se on muuttolintu, joka talvehtii Kaakkois-Aasiassa ja Indonesiassa. Sven Ingemar Ljungh kuvaili lajin holotyypin Borneon Banjarmasinista ja Jaavan Jakartasta vuonna 1813, ja nimesi sen Gustaf von Paykullin kunniaksi.


title: Schmidt

text: Schmidt on saksalainen sukunimi, joka merkitsee seppää. Tunnettuja Schmidtejä ovat:


title: Biokeskus Suomi

text: Biokeskus Suomi (Biocenter Finland) on suomalaisten yliopistollisten biokeskusten verkosto. Sen tehtävänä on biokeskusten toiminnan rakenteellinen kehittäminen tavalla, joka edistää biotieteitä ja biolääketiedettä ja niitä tukevia teknologiapalveluja valtakunnallisella tasolla sekä parantaa yhteistyötä alan toimijoiden välillä.


title: Biokeskus Suomi

text: Biokeskus Suomen jäseniä ovat Helsingin yliopiston Biocentrum Helsinki, Biotekniikan instituutti ja Suomen molekyylilääketieteen instituutti FIMM, Itä-Suomen yliopiston Biocenter Kuopio, Oulun yliopiston Biocenter Oulu, Tampereen yliopiston Biolääketieteellisen teknologian yksikkö (IBT) sekä Turun yliopiston ja Åbo Akademin yhteinen BioCity Turku. Biokeskus Suomen hallintoelimet ovat isäntäyliopistojen rehtorien kokous, johtoryhmä ja johtaja. Biokeskus Suomen johtajana toimii professori Marja Makarow.


title: Biokeskus Suomi

text: Biokeskus Suomen toiminnan näkyvin muoto on valtakunnallisten biotieteiden teknologiapalvelujen kehittäminen tavoitteena päällekkäisten ja turhien investointien välttäminen. Kehitettävien teknologiapalvelujen valinta perustuu kansainväliseen arviointiin, joka keskittyy laatuun, tieteelliseen erinomaisuuteen ja palveluja hyödyntävien tutkijoiden määrään. Biokeskus Suomi kehittää biotieteiden keskitettyjä teknologiapalveluja erityisesti seuraavilla alueilla: bioinformatiikka, biologinen kuvantaminen, genominlaajuiset menetelmät, malliorganismit, proteomiikka ja metabolomiikka, kantasolut ja biomateriaalit, rakennebiologia ja biofysiikka, translationaalisen tutkimuksen teknologiat sekä virusvälitteinen geeninsiirto ja soluterapia. Erityistä huomiota kiinnitetään uusiin teknologioihin. Teknologiapalveluja voivat käyttää Biokeskus Suomen jäsenten lisäksi muiden yliopistojen, yliopistosairaaloiden, tutkimuslaitosten ja teollisuuden tutkimusryhmät.


Termodesorptio-kaasukromatografi-massaspektrometri (Termodesorptio-GC-MS) on ilmassa olevien epäpuhtauksien mittalaite. Se yhdistää kaasukromatografian (GC) ja massaspektrometrin (MS) ominaisuuksia eri aineosien tunnistamiseen testinäytteestä. Termodesorptio tarkoittaa tekniikka, jolla analysoitava yhdiste irroitetaan adsorbentista kuumentamalla. Termodesorptio-GC-MS sopii erityisesti haihtuvien orgaanisten yhdisteiden analyysiin.


title: Zach Galifianakis

text: Zacharius Knight ”Zach” Galifianakis (s. 1. lokakuuta 1969) on yhdysvaltalainen elokuvanäyttelijä ja koomikko. Hän on näytellyt muun muassa elokuvissa "Erämaan armoille", "Kauhea kankkunen", "Kauhea kankkunen 2", "Kauhea kankkunen 3", "Tapahtui Vegasissa", "Laskettu aika" ja "Birdman".


title: Zach Galifianakis

text: Galifianakis juontaa internetissä esitettävää "Between Two Ferns with Zach Galifianakis" -keskusteluohjelmaa. Ohjelma on palkittu kaksi kertaa Emmy-palkinnolla.


title: Infest (yhtye)

text: Infest oli yhdysvaltalainen hardcore punk/powerviolence -yhtye jonka perustivat Joe Denunzio, Matt Domino, Dave Ring ja Chris Clift vuonna 1986. Infest oli yksi ensimmäisistä powerviolence-yhtyeistä ja genren suurimpia kehittäjiä. Yhtye hajosi vuonna 1996.


title: Sven Ingemar Ljungh

text: Sven Ingemar Ljungh (5. kesäkuuta 1757 Björkö, Jönköpingin lääni - 12. syyskuuta 1828 Bälaryd, Jönköpingin lääni) oli ruotsalainen luonnontutkija, virkamies ja keräilijä.


title: Sven Ingemar Ljungh

text: Ljungh opiskeli Uppsalan yliopistossa 1775-1777, muun muassa Carl von Linnén johdolla, ja vieraili tämän kotona. Hän valmistui teologiksi 1777 ja ryhtyi opiskelemaan lääketiedettä, mutta sairastui malariaan ja joutui lopettamaan opinnot. Hän valitsi virkamiesuran, ja toimi kruununvoutina Jönköpingin läänissä vuosina 1780-1793.


title: Sven Ingemar Ljungh

text: Vuonna 1808 Ljungh nimitettiin Ruotsin kuninkaallisen tiedeakatemian johtotehtäviin Göteborgiin, ja vuonna 1812 Maatalousakatemiaan.


title: Sven Ingemar Ljungh

text: Ljungh oli innokas keräilijä, ja hänen hyönteiskokoelmansa käsitti 5 000–6 000 lajia vuonna 1803. Hän nimesi useita uusia lajeja, linnuista putotohuitin ("Porzana paykullii") ja tulitöyhdön ("Dinopium javanense"). Kokoelmat myytiin Ljunghin kuoleman jälkeen.


title: Blåvands Huk

text: Blåvands Huk (myös Blåvandshuk) on Jyllannin länsirannikolla Pohjanmereen työntyvä niemeke, jossa sijaitsee Tanskan läntisin kohta. Blåvands Hukin ja siitä kaakkoon erkanevan Skallingenin niemimaan erottaa mantereesta Ho Bugtin lahti, Vattimeren pohjoisin osa. Niemen ympäristö on suojeltu, sillä se on tärkeä levähdysalue monille muuttolinnuille.


title: Sisu-nestemoottori

text: Sisu-nestemoottori oli Suomen Autoteollisuuden valmistama, insinööri Ilmari Louhion (1919–2015) kehittämä hydraulimoottori, jota käytettiin ajoneuvojen voimansiirrossa. Moottori asennettiin sen vetoa käyttävän laitteen, kuten tykin tai perävaunun, akselille erikoisrakenteiseen pyörännapaan.


title: Sisu-nestemoottori

text: Moottorin keksi Suomen Autoteollisuudella suunnittelijana työskennellyt Ilmari Louhio 1950-luvun lopulla. Se oli rakenteeltaan yksinkertainen, ja kun Louhio esitti ideansa ensimmäistä kertaa yrityksen johdolle ja tekniselle osastolle, hänelle vastattiin: "”Jos tuo toimisi, olisi se jo ajat sitten keksitty”". Louhio ei kuitenkaan lannistunut, vaan suunnitelmaa lähdettiin viemään eteenpäin työryhmässä, johon kuuluivat hänen lisäkseen Pentti Tarvainen, Antti Saarialho ja Lasse Airola. Kehitystyöhön osallistui kaikkiaan kymmeniä ihmisiä eri osastoilta. Työn aikana rakennettiin useita prototyyppejä ja suoritettiin lukuisia testejä. Järjestelmälle myönnettiin patentti tammikuussa 1961.


title: Sisu-nestemoottori

text: Moottorin navassa oli viisi hydraulisylinteriä, jotka oli asetettu säteittäisesti navasta ulospäin. Männät painoivat vasten ulkokehää, jonka sisäpinnalla oli kahdeksannokkainen, aaltomainen muoto. Männät työnsivät viistoja pintoja vasten pakottaen ulkokehän pyörimään. Keskiössä oli jakoventtiili, joka sääteli virtausta sylintereihin ja niistä pois. Moottorin kanssa samaan kokonaisuuteen oli rakennettu rumpujarru. Kokonaisuuden pystyi sovittamaan 20-tuumaisen vanteen sisään.


title: Sisu-nestemoottori

text: Vaikka moottori oli ulkomitoiltaan pieni, sillä saatiin aikaan 800–1 000 kpm:n suuruinen vääntömomentti. Erillistä planeettavälitystä ei tarvittu, sillä nokkarengasrakenteen ansiosta moottorin sisäinen välityssuhde oli kahdeksankertainen. Työiskuja oli 40 jokaisella kierroksella, joten momentti oli myös varsin tasainen. Moottorissa oli myös vapaakytkentämahdollisuus, jolla männät voitiin painaa kokonaan sisään siten, että moottori ei jarruttanut ajoneuvon kulkua ollessaan kytkettynä pois päältä.


title: Sisu-nestemoottori

text: Moottorista suunniteltiin lukuisia sovelluksia erilaisiin käyttökohteisiin. Ensimmäinen tuotantosarja valmistui vuonna 1964.


title: Sisu-nestemoottori

text: Vuonna 1965 yksi uusista Tampella 122 K 60 -kanuunoista varustettiin Sisu-nestemoottoreilla. Tykin telissä käytettiin aluksi yksikkö-, sittemmin paripyöriä. Vetäjänä oli Sisu KB-45 -maastokuorma-auto, johon oli rakennettu kiinteä hydrauliikkajärjestelmä. Hydraulipumppu oli asennettu moottorin eteen, öljysäiliö sijaitsi lavan ja ohjaamon välissä ja hallintalaitteet sisällä ohjaamossa. Kokeet jatkuivat kesällä 1967, kun Santahaminassa testattiin yhdistelmää KB-45-vetoauto ja Suomen Autoteollisuuden valmistama perävaunu. Auton kokonaismassa oli 6 490 ja perävaunun 5 220 kilogrammaa. Kokeessa vetoauton vetovoimaksi mitattiin 4 800 kp ja pelkän perävaunun 3 000 kp. Yhdistelmän vetovoima oli 7 200 kp. Testeissä ei otettu huomioon rengaskoon vaikutusta.


title: Sisu-nestemoottori

text: Myöhemmin järjestelmää kokeiltiin myös Sisu K-141 4×2 -kuorma-auton ja nestemoottoreilla varustetun 130 K 54 -kanuunan sekä Vanaja KK-69 ET 6×6:n ja omasta aggregaatista voimansa saaneen kaksiakselisen lavetin yhdistelmillä.


title: Sisu-nestemoottori

text: Puolustusvoimien suorittamissa testeissä havaittiin, että ällistyttävän kevyillä, sinänsä maastoon kelpaamattomillakin vetoautoilla sekä traktoreilla kyettiin vetämään raskaita tykkejä maastossa nestemoottorin avulla. Koetilanteissa vedettävä ajoneuvo suorastaan puski vetäjäänsä eteenpäin.


title: Sisu-nestemoottori

text: Nestemoottorijärjestelmä oli mahdollista rakentaa kaikkiin tykkeihin ja valtaosaan vetäjistä. Vuonna 1968 järjestelmän hinta oli 30 000 markkaa siten, että se jakaantui suunnilleen puoliksi vetäjän ja tykin kesken. Tämän voi suhteuttaa siihen, että siviilimallinen kuorma-auto maksoi tuolloin 50 000–60 000 markkaa, mutta toisaalta myös siihen, että tykinvetäjäksi suunniteltu AT-S -telavetäjä maksoi 130 000 markkaa. Puolustusvoimilla oli samaan aikaan 1 800 kenttätykkiä. Niihin sopivien vetäjien määrä oli niin vähäinen, että liikekannallepanon tapahtuessa niiden liikuttelu olisi ollut pääosin ottoajoneuvojen varassa. Nestemoottorijärjestelmä nähtiin ratkaisuna, mutta järjestelmän laajemman käytön esteenä oli varojen puute.


title: Sisu-nestemoottori

text: Vuonna 1970 puolustusvoimat kuitenkin hankki kolmentoista kappaleen sarjan Sisu AH-45 -kuorma-autoja, joissa oli nestemoottorien käyttämistä varten rakennettu hydrauliikkavarustus. Samalla asennettiin nestemoottorit haupitsiin 152 H 38, neuvostoliittolaiseen 130 K 54 -kanuunaan sekä Tampellan kanuunaan 122 K 60, joka oli varustettu telillä. Yksi kokonainen patteristo varustettiin nestemoottorillisilla 130 K 54 -kanuunoilla. Vuonna 1976 AH-45:ia hankittiin 14 kappaleen ja seuraavana vuonna 13 kappaleen sarja, jolloin käytössä oli jo kolme nestemoottorivetoista patteristoa.


title: Sisu-nestemoottori

text: Puolustusvoimissa nestemoottoria käytettiin myös vuonna 1975 tilatussa telillä varustetussa vaihtokorillisessa ammusperävaunusovelluksessa, jossa etummainen akseli oli varustettu jarruin ja takimmainen nestemoottorein. Nestemoottorit oli rakennettu siten, että perävaunulla oli suuri maavara. Vaunuja rakennettiin yksi prototyyppi, joka ei johtanut myöhempiin tilauksiin.


title: Sisu-nestemoottori

text: Muualla kuin puolustusvoimissa nestemoottorille löytyi käyttökohteita traktori- ja kuorma-autovetoisissa metsäperävaunuissa, metsäkaivureissa, niveldumpperin takapyörien voimansiirrossa, kaivosjunan vetävässä vaunussa, teleskooppinosturien vintturin käyttömoottorina, portaalinosturin ajomoottorina ja vaijerilossin kelauslaitteen voimakoneena.


title: Sisu-nestemoottori

text: Nestemoottorien valmistus aloitettiin Helsingissä Sisun Fleminginkadun akselistotehtaalla, josta se siirrettiin vuonna 1973 Nesco Oy:lle, jossa oli osakkaina Suomen Autoteollisuuden lisäksi raisiolainen Multilift Oy 40 prosentin sekä kehitysyhtiö Sponsor 20 prosentin osuudella. Valmistus tapahtui Multiliftin vaihtolavatehtaalla Iisalmessa.


title: Sisu-nestemoottori

text: Partekin ostettua Multiliftin myös Sisun omistama 40 prosentin osuus myytiin Partekille. Myöhemmin valmistus siirrettiin Valmetin hammaspyörätehtaan yhteyteen Jyskään, johon perustettiin Valmet Hydraulics Oy -niminen yritys. Tämän jälkeen tehtaan omistajaksi päätynyt Metso myi tehtaan Sampo Rosenlew-konepajakonsernille vuonna 2003.


title: Christopher A. Pissarides

text: Christopher Antoniou Pissarides (, s. 20. helmikuuta 1948 Nikosia, Kypros) on brittiläinen kyproksenkreikkalainen taloustieteilijä ja taloustieteen professori London School of Economicsissa. Pissarides palkittiin vuonna 2010 Nobelin taloustieteen palkinnolla yhdessä Peter A. Diamondin ja Dale T. Mortensenin kanssa työmarkkina-analyysista.


title: Christopher A. Pissarides

text: Pissarides on yhdessä muiden Nobel-palkittujen kanssa kehittänyt etsintäteoriaa ja kohtaantoteoriaa sekä niihin liittyvää kitkatyöttömyyttä.


title: Tamme staadion

text: Tamme staadion on monikäyttöinen stadion Tartossa, Virossa. Stadionia käytetään nykyään lähinnä jalkapalloon, jossa se isännöi JK Tammekan kotiotteluita. Tamme staadionille mahtuu 2 000 ihmistä, joista noin 300:lle on istumapaikat. Stadionia on remontoitu vuosina 2007–2008 ja sinne rakennetaan lisää istumapaikkoja. Kompleksiin kuuluu myös pääkentän takana oleva tekonurmikenttä.


title: Tamme staadion

text: Stadion avattiin ensimmäistä kertaa vuonna 1932, josta lähtien sillä on pelattu jalkapalloa. Sillä on järjestetty myös musiikkifestivaaleja ja yleisurheilukilpailuja. Stadionia kunnostettiin 1960-luvulla ja se avattiin uudelleen vuonna 1973. Tulipalo tuhosi sen vuonna 1997, jolloin rakennettiin jälleen uusi stadion.


title: Dale T. Mortensen

text: Dale Thomas Mortensen (2. helmikuuta 1939 Enterprise, Oregon, Yhdysvallat – 9. tammikuuta 2014 Wilmette, Illinois, Yhdysvallat) oli yhdysvaltalainen taloustieteilijä ja taloustieteen professori Northwestern Universityssä, Evanstonissa. Mortensen palkittiin vuonna 2010 Nobelin taloustieteen palkinnolla yhdessä Peter A. Diamondin ja Christopher A. Pissaridesin kanssa työmarkkina-analyysista.


title: Dale T. Mortensen

text: Mortensen kehitti yhdessä muiden Nobel-palkittujen kanssa etsintäteoriaa ja kohtaantoteoriaa sekä niihin liittyvää kitkatyöttömyyttä.


title: Peter A. Diamond

text: Peter Arthur Diamond (s. 29. huhtikuuta 1940 New York, New York, Yhdysvallat) on yhdysvaltalainen taloustieteilijä ja Massachusetts Institute of Technologyn taloustieteen professori. Diamond palkittiin vuonna 2010 Nobelin taloustieteen palkinnolla yhdessä Dale T. Mortensenin ja Christopher A. Pissaridesin kanssa työmarkkina-analyysista.


title: Peter A. Diamond

text: Diamond on yhdessä muiden Nobel-palkittujen kanssa kehittänyt etsintäteoriaa ja kohtaantoteoriaa sekä niihin liittyvää kitkatyöttömyyttä.


title: Peter A. Diamond

text: Yhdysvaltojen presidentti Barack Obama ehdotti Diamondia keväällä 2010 maan keskuspankin Federal Reserven johtokuntaan, mutta senaatti hylkäsi esityksen tiettävästi siksi, että piti häntä kokemattomana kansantalouden toiminnan analysoinnissa. Diamond on kuitenkin ollut MIT:ssä nykyisen johtajan Ben Bernanken opettaja.


title: World Series

text: World Series on vuosittainen ammattilaisbaseballin, Major League Baseballin loppuottelusarja Yhdysvalloissa ja Kanadassa. Vuodesta 1903 alkaen siinä ovat kohdanneet kahden suurimman liigan – National League ja American League – voittajat. Sarja on jäänyt pelaamatta vain 1904 boikotin ja 1994 pelaajien lakon vuoksi. Koska ottelut pelataan myöhään syksystä, on sarjaa nimitetty myös nimellä "Fall Classic".


title: World Series

text: Vuosina 1882–1890 myös American Associationin mestari pelasi National Leaguen voittajan kanssa vastaavanlaisia sarjoja. Näitä pidetään enemmän näytösluontoisina tapahtumina ja ne olivat epäjärjestäytyneempiä kuin nykyiset sarjat. Sarjojen pituudet myös vaihtelivat aina kolmesta viiteentoista otteluun ja sarjat myös päättyivät usein tasatilanteeseen. Nykyinen World Series on pelattu yleensä "paras seitsemästä" -järjestelmällä, poikkeuksena kaudet 1903 ja 1919–1921, jolloin pelattiin järjestelmällä "paras yhdeksästä".


title: World Series

text: Vuoden 2014 sarjaan Kansas City Royals selvisi voittamalla kaikki kahdeksan aikaisempaa postseason -otteluaan. Sarjassa San Francisco Giants kuitenkin osoittautui paremmaksi niukasti otteluvoitoin 4–3. World Series voitto oli Giantsille kaikkiaan kahdeksas. Toisen kerran World Seriesin historiassa molemmat joukkueet olivat selvinneet pudotuspeleihin villillä kortilla. Aiemmin vastaavaa oli tapahtunut kaudella 2002, jolloin Giants oli sarjassa häviävänä osapuolena.


title: World Series

text: Vuonna 2016 Chicago Cubs onnistui voittamaan mestaruuden. Edellisestä Cubsin mestaruudesta ennätti kulua ennätysmäiset 108 vuotta. Cubs onnistui kääntämään sarjan voitokseen 1–3 -tappioasemasta.


title: FC Santos Tartu

text: FC Santos Tartu on jalkapalloseura Tartosta Virosta. Seura on perustettu vuonna 2002 ja se pelaa maan toiseksi korkeimmalla sarjatasolla, Esiliigassa. Joukkue pelaa kotiottelunsta Tartu Annelinna Kunstmuruväljak -stadionilla ja sen valmentajana toimii Hillar Otto.


title: Faithless (albumi)

text: Faithless on puolalaisen black metal -yhtyeen Christ Agonyn ensimmäinen kokoelma-albumi, joka on julkaistu vuonna 1995. Albumi sisältää yhtyeen kaksi demoa, Sacronocturnin (kappaleet 1–4) sekä Epitaph of Christin (kappaleet 5–8).


title: Faithless (albumi)

text: Vuonna 2010 yhtye remasteroi albumin ja julkaisi sen uudelleen. Uusi painos sisältää kuusisivuisen vihkosen, sekä sen ulkoasu on täysin uusittu.


title: Asuntila

text: Asuntila on Ylöjärven kaupunginosa. Se sijaitsee Keijärven itäpuolella, kaupungin keskustasta pohjoiseen. Etäisyys Ylöjärven keskustaan on noin viisi kilometriä ja Tampereen keskustaan puolestaan noin 15 kilometriä. Alue on pääosin pientaloaluetta, jonka rakentaminen alkoi 1990-luvun toisella puoliskolla ja jatkuu toistaiseksi edelleen (2018). Asuntilassa on kaksi päiväkotia, koulu, urheilukenttä sekä lähikauppa. Kaupan rakennuksessa palvelee myös neuvola ja nuorisotila. Asuntilassa asuu arviolta noin 3 000 henkeä. Tampereen seudun joukkoliikenteen linja-autolinja 81 liikennöi Asuntilaan.


title: Tyhjyyden kammo

text: Tyhjyyden kammo on Aristoteleen esittämä fysikaalinen teoria, jonka mukaan luonnossa ei voi esiintyä tyhjiötä. Aristoteles esitti teoriansa teoksensa "Fysiikka" neljännessä kirjassa.


title: Tyhjyyden kammo

text: Jo ennen Aristotelesta kreikkalaiset filosofit olivat esittäneet eriäviä käsityksiä siitä, voiko luonnossa esiintyä tyhjää tilaa. Eräät Parmenideen seuraajat selittivät, että tyhjä on "ei-oleva", eikä mikään osa siitä, mikä "on", voi olla "ei-oleva", minkä vuoksi tyhjä tila oli looginen mahdottomuus. Tätä päätelmää tuki myös havainto, että siellä, missä ei näyttänyt olevan mitään, oli ilmaa. Toisaalta atomiteorian kannattajat kuten Demokritos väittivät, että atomien lisäksi on myös tyhjää tilaa.


title: Tyhjyyden kammo

text: Aristoteles päätyi asiaa pohdittuaan käsitykseen, ettei tyhjiötä voi olla. Hän perusteli käsitystään muun muassa sillä, että hänen mukaansa kappaleen nopeus olisi kääntäen verrannollinen väliaineen tiheyteen. Esimerkiksi ilmassa kappaleet putoavat nopeammin kuin vedessä, koska vesi on tiheämpää ainetta kuin ilma. Koska tyhjiössä väliainetta ei ole lainkaan, kappaleen nopeuden pitäisi olla ääretön, mitä hän piti mahdottomana.


title: Tyhjyyden kammo

text: Käsitykselle, että tyhjää tilaa ei voi muodostua, annettiin myöhemmin nimitys "tyhjyyden kammo" ("horror vacui"). Tämän oletuksen avulla selitettiin myös, miksi vesi nousee imupumpussa. Tämän teorian mukaan niin tapahtuu, koska muussa tapauksessa pumpun männän ja veden väliin muodostuisi tyhjiö, mitä pidettiin mahdottomana. Teoria oli yleisesti hyväksytty 1600-luvulle saakka. Vuonna 1644 Evangelista Torricelli kuitenkin osoitti, että toisesta päästä suljetussa putkessa oleva elohopeapatsas nousee vain noin 76 senttimetrin korkeuteen, ja pian osoittautui, että myös vesipatsas nousee vastaavalla tavalla enintään noin 10 metrin korkeuteen. Tämän vuoksi teoria tyhjyyden kammosta oli hylättävä ja pääteltävä, että sen avulla aikaisemmin selitetyt ilmiöt johtuivatkin ilmanpaineesta.


title: Dave Manson

text: David Manson (s. 27. tammikuuta 1967 Prince Albert, Saskatchewan, Kanada) on kanadalainen, uransa lopettanut ammattilaisjääkiekkoilija, joka edusti NHL-liigassa pelatessaan seitsemää eri seuraa. Nykyään Manson toimii jääkiekkojoukkueiden valmentajana ja omistaa myös "Extreme Pita" -ravintolaketjun ravintoloita Kanadassa.


title: Dave Manson

text: Chicago Blackhawks varasi Mansonin ensimmäisen kierroksen 11. varausnumerolla . Pelatessaan Winnipeg Jetsissä hän toimi myös joukkueensa varakapteenina.


title: Dave Manson

text: Manson tunnettiin aikanaan taitavasta ja kovasta fyysisestä pelityylistään, ja hän oli koko liigan parhaimpia taklaajia. Ensimmäisellä NHL-kaudellaan Manson pelasi 63 ottelua ja teki niissä tehot 1 + 8 = 9 ja sai 146 jäähyminuuttia. Tämän takia Manson joutui hakemaan vauhtia NHL-uraansa Chicagon farmiseurasta.


title: Dave Manson

text: 1990-luvun puolestavälistä 2000-luvun alkuun Manson vaihtoi seuraa yllättävän nopealla tahdilla, kun Winnipegistä Phoenixiin muuttanut Jets kauppasi hänet Montreal Canadiensiin, josta matka jatkui kolmannen kauden puolessavälissä takaisin Chicagoon, josta hänet viimeisellä kaudellaan myytiin Dallas Starsiin. Tämän jälkeen Manson pelasi kaksi kautta Torontossa, jonka jälkeen pelasi AHL-liigassa kaksi ottelua tehopisteittä, sillä siirtyi otteluiden jälkeen takaisin Dallasiin, jossa pelasi viimeisen kautensa (34 ottelua) tehoilla 0 + 1 = 1.


title: Dave Manson

text: Uransa aikana Manson istui rangaistusaitiossa varsin tiuhaan, sillä 3 000 rangaistusminuutin rajapyykki ei jäänyt kovinkaan kauas, sillä NHL-uran päätyttyä lopullisesti Manson oli istunut NHL-kaukaloiden rangaistusaitioissa yhteensä 2 792 jäähyminuuttia, vain 1 103 NHL-ottelun aikana.


title: Barry Sullivan

text: Barry Sullivan (synt. Patrick Barry, 29. elokuuta 1912 New York, New York – 6. kesäkuuta 1994 Sherman Oaks, Kalifornia) oli yhdysvaltalainen näyttelijä. Hän teki ensiesiintymisensä Broadwaylla 1936. Sullivanin ensimmäinen pitkä elokuva oli vuonna 1943 ensi-iltansa saanut "The Woman of the Town". Televisiossa hänellä oli 1960-luvulla päärooli sheriffi Pat Garrettina lännensarjassa "The Tall Man". Sullivanilla on kaksi tähteä Hollywood Walk of Famella.


title: Sepelhuitti

text: Sepelhuitti ("Porzana albicollis") on eteläamerikkalainen rantakana. Lajista tunnetaan kaksi alalajia, joista nimialalajin "albicollis" elinympäristö käsittää Brasilian itä- ja eteläosat, Bolivian pohjois- ja itäosat, Paraguayn, Argentiinan pohjoiskolkan, sekä mahdollisesti Perun kaakkoisosan. Alaji "olivacea" elää mantereen pohjoisosassa Kolumbiassa, Venezuelassa, Trinidadissa, Guyanassa ja Brasilian pohjoislaidalla. Louis Jean Pierre Vieillot kuvaili lajin holotyypin Paraguaysta vuonna 1819.


title: (15788) 1993 SB

text: (15788) 1993 SB on keskimäärin Neptunusta kauempana Aurinkoa kiertävä pikkuplaneetta eli transneptuninen kohde. Sen löysivät I. P. Williams, A. Fitzsimmons ja D. O'Ceallaigh vuonna 1993. Kohde kiertää Kuiperin vyöhykkeellä ja kuuluu plutinoihin. 1993 SB:n läpimitta on noin 127 kilometriä ja sen radan inklinaatio on vain noin 1,94 astetta, mikä on huomattavasti vähemmän kuin suuremmilla plutinoilla kuten 28978 Ixion, 90482 Orcus tai 134340 Pluto.


title: Tulitöyhtö

text: Tulitöyhtö ("Dinopium javanense") on eteläaasialainen tikka. Sen elinympäristö ulottuu Intian länsiosista Kiinan eteläosiin, Indokiinaan ja muualle Kaakkois-Aasiaan, Filippiineille ja Indonesiaan. Lajista tunnetaan kuusi alalajia. Sven Ingemar Ljungh kuvaili lajin holotyypin Jaavalta vuonna 1797.


title: Vigna marina

text: Vigna marina on hernekasvien heimoon kuuluva kasvilaji.


title: Vigna marina

text: "V. marina" on monivuotinen köynnöskasvi, ja sen varsi voi kasvaa kaksi metriä pitkäksi. Kasvin lehdet ovat kolmilehdykkäisiä. Lehdykät ovat pyöreähköjä, ja ne ovat 3–9 senttimetriä pitkiä ja 2–7 senttimetriä leveitä. Niiden kärjet ovat tylppiä. Lehtiruoti on 3–6 senttimetriä pitkä.


title: Aarnitulitöyhtö

text: Aarnitulitöyhtö ("Dinopium rafflesii") on eteläaasialainen tikka. Sen elinympäristö ulottuu Myanmarin eteläosista Thaimaan niemimaata Sumatralle ja Bangkalle Indonesiassa. Alalaji "dulitense" elää Borneolla. Nicholas Aylward Vigors ja Thomas Horsfield kuvailivat lajin holotyypin Sumatralta vuonna 1830, ja nimesivät sen Stamford Rafflesin kunniaksi.


title: Duke Nukem Mobile II: Bikini Project

text:
Duke Nukem Mobile II: Bikini Project on useille matkapuhelimille julkaistu "Duke Nukem" -toimintapeli. Pelissä ei ole kunnon juonta, paitsi juosta eteenpäin ja lahdata tuttuja Pig Cop -vihulaisia ja Alien Troopereita.
"Bikini Project" ei sisällä John. St Johnin ääntä eikä kovinkaan laajaa ääni- ja musiikkivalikoimaa.


title: (385185) 1993 RO

text: (385185) 1993 RO on keskimäärin Neptunusta kauempana Aurinkoa kiertävä pikkuplaneetta eli transneptuninen kohde. Se kiertää Kuiperin vyöhykkeellä ja kuuluu plutinoihin. 1993 RO:n löysivät D. C. Jewitt ja J. X. Luu 14. syyskuuta vuonna 1993. Kohde oli ensimmäinen kääpiöplaneetta 134340 Pluton itsensä jälkeen löydetty plutino. 1993 RO on kooltaan pieni, sillä sen läpimitta on todennäköisesti vain noin 92 kilometriä.


title: Spadina Avenue

text: Spadina Avenue on Torontossa, Kanadassa sijaitseva katu. Se alkaa pohjoisessa Bloor Streetiltä ja loppuu etelässä Gardiner Expresswayhin. Alueella oli vielä 1930-luvulla pääasiassa vaateteollisuutta, mutta tuotanto on myöhemmin siirretty lähes kokonaan muualle.


title: Spadina Avenue

text: Spadina Avenuen varrella ovat asuneet muun muassa 1930-luvulla työväenliikkeen johtohahmo Emma Goldman ja 1990-luvulla kirjailija Naomi Klein.


title: Milka (suklaa)

text: Milka on maitosuklaan tuotemerkki, jota valmistaa Mondelēz International. Merkin keksi sveitsiläinen Philippe Suchard Itävallassa vuonna 1901. Tuotemerkkiin kuuluu valkoisen ja liilan värinen Milka-lehmä. Tuotetta valmistetaan muun muassa Itävallassa, Saksassa, Brasiliassa, Serbiassa ja Bulgariassa. Milkan käyttämä liila on värirekisteröity.


title: Tallinnan pimeys

text: Tallinnan pimeys on virolais-suomalaisena yhteistyönä vuonna 1993 valmistunut elokuva, jonka on ohjannut Ilkka Järvi-Laturi.


title: Tallinnan pimeys

text: On vuosi 1991 ja Viro on jälleen itsenäinen valtio. Sen miljardin dollarin arvoinen kultavaranto oli siirretty salaa Pariisiin ennen neuvostoliittolaisten miehitysjoukkojen saapumista. Pariisissa kätkettyä kultaa säilytettiin yli 50 vuotta kunnes se palautettiin Viroon. Venäläinen rikollispomo on päättänyt saada kullan itselleen pimentämällä kerralla koko Tallinnan kaupungin. Siihen hän tarvitsee Tallinnan sähkölaitoksella työskentelevän teknikon apua. Miehelle luvataan palkkioksi 5 000 dollaria, joita hänen raskaana oleva vaimonsa sanoo tarvittavan kipeästi syntyvän lapsen ruokaan. Teknikon lähdettyä sähkölaitokselle, vaimon synnyttämisen aika koittaa yllättäen. Kaupungissa vallitsee täydellinen pimeys, eikä sairaalassa ennenaikaisesti syntyneen lapsen keskoskaappiin saada sähköä.


title: Tallinnan pimeys

text: "Video-oppaassa" vuodelta 1994 Olavi Similä pitää "Tallinnan pimeyttä" kankeana ja ylinäyteltynä ja antaa sille kaksi tähteä viidestä, mikä vastaa sanallista arviota ”keskinkertainen”.


title: Tallinnan pimeys

text: "Tallinnan pimeys" sai vuonna 1993 Rainer Werner Fassbinderin mukaan nimetyn palkinnon Mannheimin elokuvafestivaaleilla 1993 ja hopeisen Alexander-palkinnon Thessalonikin elokuvafestivaaleilla.


title: Mark Eaton (jääkiekkoilija)

text: Mark Andrew Eaton (s. 6. toukokuuta 1977 Wilmington, Delaware, Yhdysvallat) on yhdysvaltalainen jääkiekkoilija, pelipaikaltaan puolustaja. Hän edusti NHL:ssä Philadelphia Flyersia, Nashville Predatorsia, Pittsburgh Penguinsia ja New York Islandersia.


title: Mark Eaton (jääkiekkoilija)

text: Eaton teki sopimuksen varaamattomana vapaana pelaajana NHL-seura Philadelphia Flyersin kanssa elokuussa 1998. Hän pelasi kuitenkin kauden 1998–1999 kokonaan Flyersin farmijoukkueessa Philadelphia Phantomsissa. Hän debytoi NHL:ssä seuraavalla kaudella lokakuussa 1999 Ottawa Senatorsia vastaan. Ensimmäisen maalinsa hän teki huhtikuussa 2000 Boston Bruinsia vastaan.


title: Mark Eaton (jääkiekkoilija)

text: Eaton myytiin Nashville Predatorsiin syyskuussa 2000 vaihdossa kolmannen kierroksen varaukseen. Kaudella 2000–2001 hän pelasi sekä IHL:n Milwaukee Admiralsissa että Predatorsissa 34 ottelua. Seuraava kausi sujui jo kokonaan NHL:n puolella. Kaudella 2003–2004 hän rikkoi Predatorsin tehotilaston ennätyksen saldolla +16. NHL:n työsulkukaudella 2004–2005 hän pelasi AHL-seura Grand Rapids Griffinsissä, jossa hän pelasi vain 29 ottelua.


title: Mark Eaton (jääkiekkoilija)

text: Kesällä 2006 Eaton siirtyi vapaana pelaajana Pittsburgh Penguinsiin. Kaudella 2006–2007 hän kärsi loukkaantumisista ja pelasi vain 35 ottelua. Sama tahti jatkui myös seuraavalla kaudella, jolloin hän pelasi saman verran otteluita runkosarjassa. Kaudella 2008–2009 hän pelasi 68 ottelua runkosarjassa. Eaton teki pudotuspeleissä tehot 4+3=7 ja voitti Penguinsin kanssa Stanley Cupin. Kaudella 2009–2010 hän teki ennätystehonsa 16 tehopistettä NHL:ssä. Kausi jäi seurassa hänen viimeisekseen.


title: Mark Eaton (jääkiekkoilija)

text: Heinäkuussa 2010 Eaton teki kahden vuoden sopimuksen New York Islandersin kanssa. NHL:n työsulkukauden 2012–2013 alettua hän siirtyi tammikuussa 2013 Pittsburgh Penguinsin farmijoukkueeseen Wilkes-Barre/Scranton Penguinsiin ja sai helmikuussa NHL-sopimuksen.


title: Mark Eaton (jääkiekkoilija)

text: Eaton edusti Yhdysvaltoja vuosien 2001 ja 2002 MM-kisoissa.


title: Intiantulitöyhtö

text: Intiantulitöyhtö ("Dinopium benghalense") on eteläaasialainen tikka. Sen elinympäristö ulottuu Pakistanista Intiaan, Myanmarin lounaisosiin ja Sri Lankaan. Lajista tunnetaan neljä alalajia. Carl von Linné kuvaili lajin holotyypin Bengalista vuonna 1758.


title: Isotulitöyhtö

text: Isotulitöyhtö ("Dinopium shorii") on aasialainen tikka. Sen elinympäristö käsittää pääasiassa Himalajan etelärinteet ja laaksot Intian pohjoisosista Bangladeshin pohjoisosiin ja Myanmarin länsiosiin; mahdollisesti se elää myös Itä-Ghattien vuoristossa. Lajista tunnetaan kaksi alalajia. Nicholas Aylward Vigors kuvaili lajin holotyypin Himalajalta vuonna 1832.


title: Canadian Albums Chart

text: Canadian Albums Chart on Kanadassa julkaistava albumilista. Listan laatii joka keskiviikko yhdysvaltalaisen musiikin myynnin seuranta-yhtiö Nielsen SoundScan ja sen julkaisee joka torstai Jam! Canoe ja Billboard. Listalle kootaan aina viikon 200 eniten myynyttä albumia.


title: Back to My Roots

text: Back to My Roots on yhdysvaltalaisen soul-laulaja ja lauluntekijä Solomon Burken studioalbumi vuodelta 1976. Burke on itse tuottanut albumin ja sen on kustantanut Chess Records. Vastaava tuottaja on Herman Rush. Tuotannon taustalla ovat myös Mike Curb ja Sounds of Memphis, Inc.


title: Back to My Roots

text: Levy on äänitetty New Jerseyn Englewoodissa All Platinum –studioilla. Äänittäjinä ovat toimineet Allan Tucker ja Richie Corsello. Miksauksesta ovat huolehtineet Sylvia Robinson, Tucker ja Al Goodman.


title: Back to My Roots

text: Kappaleet on sovittanut Burke apunaan Sammy Lowe, Walter Morris ja Bernadette Randle. Orkesterin sovituksista ja johtamisesta on huolehtinut Lowe.


title: Back to My Roots

text: Levyn kansitaiteilija on Dudley Thomas ja valokuvan on ottanut Randall Phillips.


title: Back to My Roots

text: Kiitoksissa on mainittu Sylvia Robinson ja Barry Diament.


title: Back to My Roots

text: Sivu 1Sivu 2Kappaleiden julkaisuyhtiöt ovat:Taustalaulajat:


title: Schloss Wiepersdorf

text: Schloss Wiepersdorf on nykyisin taiteilijaresidenssinä toimiva uusbarokkityylinen linna, joka sijaitsee Saksassa noin 80 kilometriä Berliinin eteläpuolella parinkymmenen kilometrin päässä Jüterbogista Brandenburgin osavaltiossa. Paikalla on ollut merkitystä kirjallisuuden ja taiteiden kannalta.


title: Schloss Wiepersdorf

text: Linnaan kuuluu laaja puisto ja tiloja noin kahdellekymmenelle taiteenharjoittajalle kerrallaan. Siellä pidetään myös yleisötilaisuuksia, kuten konsertteja, seminaareja ja näyttelyitä.


title: Schloss Wiepersdorf

text: Linnassa työskentelee kuvataiteilijoita, kirjailijoita ja musiikin ammattilaisia. Taiteilijatalo tarjoaa muun muassa siivouksen ja kirjastopalveluita sekä pyyhkeet, tietokoneita ja polkupyöriä residenssissä olevien käyttöön. Eri säätiöiden ohella Suomen Kulttuurirahasto jakoi työskentelyjaksoja Schloss Wiepersdorfiin vuosina 2001 - 2015.


title: Schloss Wiepersdorf

text: Puistossa on antiikin mytologiaan liittyviä hiekkakiviveistoksia ja uurnia, sekä groteskeja kääpiöveistoksia. Puisto muuttuu lännessä englantilaiseksi puutarhaksi. Puiston pohjoisosassa on pieni kirkko ja von Arnimin perheen hautausmaa.


title: Schloss Wiepersdorf

text: Linnan alueelle ei ole kovin vilkasta julkista liikennettä. Hyvien junayhteyksien päässä olevan Jüterbogin ja Schloss Wiepersdorfin välillä kulkee linja-autoja kahdesti viikossa.


title: Schloss Wiepersdorf

text: Wiepersdorfin linna oli 1800-luvun alusta Saksan romantiikan kauden keskeisten runoilijoiden Achim ja Bettina von Arnimin koti, nykyisin tiloissa toimii heidän kotimuseonsa. Arnimien kotimuseo perustettiin 1992. Siellä on näytteillä aiemmin kartanona toimineen linnan historiaa, runoilijapariskunnan aikaista kalustusta ja maalauksia sekä tietoa kirjallisista piireistä, joissa Arnimit vaikuttivat. Piireihin kuuluivat muun muassa oikeusoppinut Friedrich Carl von Savigny, Clemens Brentano ja Grimmin veljekset.


title: Schloss Wiepersdorf

text: Aiemmin vuosina 1734-1736 preussilainen upseeri Gottfried Emmanuel von Einsiedel osti maita Bärwaldesta. Kauppaan kuului Wiepersdorf, jonka vanhaa päärakennusta hän laajensi. Hän lisäsi päärakennukseen kaksi lisäsiipeä. Vuonna 1780 maat rakennuksineen myytiin Joachim Erdmann von Arnimille, joka rakennutti päärakennukseen kaksi tornia. Seuraavana vuonna syntyi hänen poikansa runoilija Achim von Arnim. Vuosina 1815-1816 tilalle rakennettiin maatalousrakennuksia, jotka nykyisin ovat taiteilijaresidenssien käytössä.


title: Schloss Wiepersdorf

text: Puisto ja rakennukset saivat uusbarokkisen kuosin vuosina 1874-1880. Kartanon palatsimainen luonne korostui puiston laajentamisen sekä talvipuutarhan ja puolipyöreän terassin rakentamisen ansiosta. Uuden ilmeen suunnitellut Bettina von Arnimin pojanpoika ja taidemaalari Achim von Arnim lisäsi myös ateljeen päärakennuksen pohjoissiipeen ja muutti tilan luonnonkivikirkon uusromaaniseksi.


title: Schloss Wiepersdorf

text:
Vuonna 1945 Wiepersdorf toimi venäläisenä sotilastukikohtana, joten sitä ei tuhottu, kuten monia muita kartanoita Brandenburgin alueella. Sodan jälkeen linnassa toimi kirjailijasäätiö "Deutsche Dichterstiftung", joka järjesti kirjailijaresidenssejä, ja rakennuksesta tuli suojelukohde. Päärakennusta ja puistoa restauroitiin 1974-1988. Monet kirjailijat työskentelivät linnassa DDR:n aikana, muun muassa Anna Seghers, Sarah Kirsch ja Christa Wolf.
Saksojen yhdistymisen jälkeen linnan tilanne oli epäselvä, ja päärakennus toimi jonkin aikaa liikemiesten hotellina. Se avattiin jälleen kaikkien taiteenalojen residenssinä ja taiteilijatalona vuonna 1992. Vuonna 2004 linnaa siihen asti ylläpitänyt säätiö lopetti residenssitoiminnan, joka jatkui 2006 uuden isännän voimin.


title: Leena Ihmemaassa (albumi)

text: Leena Ihmemaassa on Suomen ensimmäisessä X Factor-laulukilpailussa kolmanneksi sijoittuneen Leena Tirrosen esikoisalbumi, jonka hän julkaisi Leena Ihmemaassa taiteilijanimellä 29. joulukuuta 2010.


title: Leena Ihmemaassa (albumi)

text: Albumin ensimmäinen single, ”Piru” julkaistiin 30. elokuuta 2010. Toinen single ”Onnun” julkaistiin 8. lokakuuta 2010. Kahdesta ensimmäisestä singlestä kuvattiin myös musiikkivideot. Helmikuussa 2011 albumilta julkaistiin vielä kolmas single ”Salarakkaan päiväkirja”, jonka artisti itse on kirjoittanut yhdessä Lasse Piiraisen kanssa.


title: Leena Ihmemaassa (albumi)

text: Albumi ei ollut menestys: itse albumi tai yksikään sen singlejulkaisuista ei noussut myyntilistoille.


title: Baron Records

text: Baron Records oli puolalainen 1990-luvulla toiminnassa ollut levy-yhtiö, jonka perusti Janusz Baron. Levy-yhtiö on julkaissut demoja, c-kasetteja ja CD-levyjä mm. yhtyeille Vader, Pandemonium, Mordoru, Holy Death, Mastiphala, Symbolic Immortality ja Mortal Slaughter.


title: Verkkoestottomuus

text: Verkkoestottomuus () viittaa psykologiassa ihmisten tapaan käyttäytyä pidäkkeettömämmin internetissä verrattuna reaalimaailman tilanteisiin. Käsite liittyy online-identiteettiin eli siihen käsitykseen, jonka ihminen antaa henkilöllisyydestään verkkoyhteisössä.


title: Verkkoestottomuus

text: Tyypillisiä verkkoestottomuuden tilanteita ovat niin sanotut flamet. Yksin näppäimistön ääressä istuessa ajatukset ilmaistaan – tai niitä ei mainita ollenkaan – eri tavoin kuin kasvokkain ollessa. Ollessaan vuorovaikutuksessa näköyhteyden avulla ihmisten aivot lukevat jatkuvia emotionaalisia merkkejä ja vihjeitä käyttäen niitä välittömästi seuraavassa vaiheessa, jotta kohtaaminen sujuisi hyvin.


title: Verkkoestottomuus

text: Verkkoestottomuus havaittiin kokeissa, joissa opiskelijoista muodostettiin pareja ja heitä pyydettiin tutustumaan toisiinsa ensin reaalimaailmassa ja sitten verkon kautta eristetyissä tiloissa. Tullessaan laboratorioon opiskelijat käyttäytyivät hyvin, mutta siirryttäessä verkkokeskusteluihin havaittiin, että heistä noin 20 prosenttia tuli välittömästi loukkaavan ilkeiksi tai karkeiksi.


title: Verkkoestottomuus

text: Psykologi John Sulerin mukaan seuraavat kuusi tekijää aiheuttavat verkkoestottomuuden eli erilaisuuden verkossa käyttäytymiseen:Sulerin mukaan estottomuus ei ole ainoa tekijä, joka määrittelee sitä, miten paljon ihmiset paljastavat tai purkavat itseään toimiessaan kyberavaruudessa. Myös yksilöiden eroilla on suuri osuus. Esimerkiksi ihmisen perustana olevien tunteiden, tarpeiden ja viettien intensiivisyys vaikuttavat estoisuudelle altistumiseen.


title: Verkkoestottomuus

text: Persoonallisuustyylit vaihtelevat paljon puolustusmekanismien vahvuuden sekä estoisuuden ja ilmaisevuuden taipumusten suhteen. Niillä, joilla on teatraalisia tyylejä, on taipumus olla hyvin avoimia ja emotionaalisia, kun taas pakonomaisesti käyttäytyvät ihmiset ovat pidättyvämpiä. Joidenkin kohdalla on pieniä poikkeamia henkilön peruskäyttäytymiseen verrattuna yhteydettömässä tilassa olemiseen, kun taas toisissa havaitaan dramaattisia muutoksia. Sulerin mukaan tuleva tutkimus voi selvittää, minkälaiset ja minkä olosuhteiden vallitessa ihmiset ovat enemmän alttiita verkkoestottomuudelle.


title: Siperianunikko

text: Siperianunikko ("Papaver croceum", myös "P. nudicaule") on unikoiden sukuun kuuluva, myös koristekasvina yleisesti viljelty kukkakasvilaji. Suomessa siperianunikkoa tavataan satunnaisesti koko maassa viljelykarkulaisena.


title: Siperianunikko

text: Tavallisesti kaksi- tai monivuotinen siperianunikko kasvaa 30–40 cm korkeaksi. Ruusukkeena löyhänä mättäänä olevat lehdet ovat parijakoisia ja väriltään sinivihreitä. Ruusukkeen keskeltä nouseva lehdetön vana on siirottava- tai myötäkarvainen. Vanan kärjessä on yksittäinen, noin 5 cm leveä keltainen, oranssi tai joskus valkoinen kukka. Verhiö on kaksilehtinen, mutta verholehdet varisevat varhain. Terälehtiä on neljä kappaletta. Emiö on monilehtinen ja yhdislehtinen, heteitä on paljon. Siperianunikko kukkii Suomessa kesä-elokuussa. Siemenet kypsyvät nuijamaisessa, karvaisessa kodassa. Kodan päällä on tähtimäinen, monisäteinen luottilevy, jonka alle avautuvista rei'istä siemenet varisevat.


title: Siperianunikko

text: Siperianunikko on alun perin kotoisin Keski-Aasiasta. Koristekasvina laji on levinnyt kauas alkuperäisiltä kasvualueiltaan. Suomessa siperianunikkoa tavataan koko maassa viljelyperäisenä puutarhakarkulaisena. Parhaiten laji menestyy luonnossa Pohjois-Lapissa, jossa se kasvaa paikoin myös vakiintuneena lajina.


title: Siperianunikko

text: Siperianunikko kasvaa soraisessa maanperässä muun muassa tienvarsilla ja joutomailla.


title: Siperianunikko

text: Siperianunikko on yleinen puutarhojen koristekasvi. Lajista on jalostettu muun muassa vaaleanpunaisia ja punakukkaisia lajikkeita.


title: Craig A. Evans

text: Craig A. Evans on Uuden testamentin eksegetiikan tutkija, joka toimii Uuden testamentin eksegetiikan professorina Acadia Divinity Collegessa Wolfvillessä, Kanadan Nova Scotiassa. Hän väitteli tohtoriksi Claremont Graduate Universityssä Etelä-Kaliforniassa. Evans tunnetaan evankeelisena eksegeettinä.


title: Craig A. Evans

text: Evans on tutkinut ennen kaikkea Kuolleen meren kääröjä, historiallista Jeesusta ja Raamatun arkeologiaa.


title: Craig A. Evans

text: Evansin kirjoittamien ja toimittamien kirjojen yhteislukumäärä on yli 60, jonka lisäksi hän on kirjoittanut satoja artikkeleita.


title: À la carte

text: À la carte (äännetään ) on ranskankielinen ilmaus, joka tarkoittaa ruokalistan mukaan. Tässä "la carte" tarkoittaa ravintolan koko valikoimaa, eli luetteloa ruuista ja ruokalajeista hintoineen. Ranskassa "à la carte" -valinta tarkoittaa, että asiakas valitsee vapaasti tuosta luettelosta. Sen vastakohta on menu eli keittiömestarin päivälle valitsema otos pitkästä listasta (la carte) tai ateria à prix fixe (ateriakokonaisuus, jonka sisältö ja hinta on sidottu) .


title: À la carte

text: Myös Suomessa ilmausta à la carte käytetään ravintoloissa tarkoittamaan erikseen tilattavaa annosta, jonka vastakohtana pidetään kiinteämuotoista ja -hintaista ateriaa. Nykyisin ilmaisua käytetään kuitenkin myös laajemmin merkitsemään "hyvää ruokaa" , mutta myös "yksilöllistä" tai "omavalintaista" . Suomessa eri alojen toimijat käyttävät myös muita kuin tässä artikkelissa käytettyä ranskankielistä kirjoitusasua.


title: Surmatyö

text: Surmatyö on suomalaisen metalliyhtyeen Rytmihäiriön ensimmäinen EP, joka julkaistiin vuonna 1990.


title: Surmatyö

text: EP:n kappaleet julkaistiin myöhemmin uudelleen kokoelma-albumilla Surman vuodet – The Homicide Years. Vuonna 2011 Svart Records julkaisi albumista uusintapainoksen, jolloin se nousi Suomen virallisen listan sijalle 47.


title: Anders Lindbäck

text: Anders Lindbäck (s. 3. toukokuuta 1988 Gävle, Ruotsi) on ruotsalainen jääkiekkomaalivahti, joka pelaa NHL-joukkue Nashville Predatorsin organisaatiossa.


title: Anders Lindbäck

text: Lindbäck on IK Sätran kasvatti, mutta hän pelasi junioriuransa loppuun Brynäs IF:ssä. Kaudeksi 2007–2008 Lindbäck siirtyi pelaamaan miesten pelejä Ruotsin toiseksi korkeimmalle sarjatasolle HockeyAllsvenskaniin ja Almtuna IS:n joukkueeseen. Kauden jälkeen Nashville Predators varasi hänet seitsemännellä kierroksella numerolla 207 .


title: Anders Lindbäck

text: Kaudeksi 2008–2009 Lindbäck palasi Altunasta Brynäsiin, jossa hän pelasi ensimmäiset Elitserien-ottelunsa. Lindbäck sai tulokaskaudellaan tililleen 24 runkosarjaottelua ja kolme playoff-ottelua. Hän toimi kauden ajan kakkosmaalivahtina Jacob Markströmille. Kaudeksi 2009–2010 Lindbäck siirtyi Timrå IK:n maalinsuulle. Hän toimi joukkueen ykkösmaalivahtina ja torjui runkosarjassa 42 ottelua.


title: Anders Lindbäck

text: Lindbäck teki toukokuussa 2010 kaksivuotisen tulokassopimuksen Nashville Predatorsin kanssa. Hän teki NHL-debyyttinsä 9. lokakuuta 2010 Anaheim Ducksia vastaan, kun Pekka Rinne vaihdettiin kesken ottelun.


title: Anders Lindbäck

text: Kesäkuussa 2012, kahden Nashville Predatorsin kakkosmaalivahtina pelatun kauden jälkeen, Lindbäck siirtyi pelaajakaupassa Tampa Bay Lightningiin. Lightning sai hänen lisäkseen hyökkääjä Kyle Wilsonin ja seitsemännen kierroksen varausvuoron , kun Predators sai vaihdossa maalivahti Sébastien Caronin, kaksi toisen kierroksen varausvuoroa NHL:n varaustilaisuudessa 2012 ja kolmannen kierroksen varausvuoron . Lindbäck teki yhden vuoden sopimuksen Dallas Starsin kanssa kesällä 2014.


title: Anders Lindbäck

text: Lindbäck siirtyi Dallasista Buffaloon helmikuussa 2015 vaihdossa Jhonas Enrothiin.


title: Anders Lindbäck

text: Lindbäck oli Jonas Gustavssonin ja Jacob Markströmin jälkeen Ruotsin kolmosmaalivahti vuoden 2010 MM-kilpailuissa, joista tuli pronssia. Hän sai sekunnin jääaikaa pronssiottelussa Saksaa vastaan. Lindbäck debytoi A-maajoukkueessa kaudella 2009–2010, jolloin hän pelasi Euro Hockey Tour -tasolla kaksi ottelua.


title: Jon Gooch

text: Jonathan ”Jon” Gooch (s. 22. elokuuta 1984 Hertfordshire, Englanti, Yhdistynyt kuningaskunta), tunnetaan paremmin nimillä Feed Me tai Spor, on elektronisen musiikin tuottaja ja DJ. Hän työskentelee deadmau5:in mau5trap Recordings -levy-yhtiössä ja hänen omassa Lifted Music -levy-yhtiössä, jonka hän perusti vuonna 2007. Hän on myös tuntenut tunnetun dubstep-tuottaja Kill The Noisen 4-vuotiaasta asti. Syksyllä 2012 Gooch valittiin deadmau5:in mau5trap Recordsin uudeksi toimitusjohtajaksi. Toukokuussa 2013 Gooch kertoi Twitter-sivullaan lopettavansa esiintymisen DJ:nä ja keskittyvän jatkossa vain musiikin tekemiseen.


title: Jon Gooch

text: Vuonna 2016 hän perusti uuden levy-yhtiön, Sotto Voce:n.


title: Rytmihäiriö / Amen

text: The End of Evolution... ...is Round the Corner on yhtyeiden Rytmihäiriö ja Amen julkaisema split-albumi. Levy julkaistiin vuonna 1992 Spinefarm Recordsin kautta.Rytmihäiriö


title: Rytmihäiriö / Amen

text: Amen


title: Gerry Rafferty

text: Gerald ”Gerry” Rafferty (16. huhtikuuta 1947 Paisley, Skotlanti – 4. tammikuuta 2011 Stroud, Englanti) oli brittiläinen laulaja-lauluntekijä sekä kitaristi. Rafferty oli soolourallaan suosituimmillaan 1970-luvun lopulla, jolloin hän julkaisi muun muassa hittisinglen ”Baker Street” sekä menestyneen albumin "City to City". 1960-luvun lopulla Rafferty kuului folkyhtye The Humblebumsiin, joka saavutti suuren suosion Britanniassa. 1970-luvun puolella hän oli mukana toisessa suositussa yhtyeessä, Stealers Wheelissä.


title: Paul Mara

text: Paul Mara (s. 7. syyskuuta 1979 Ridgewood, New Jersey, Yhdysvallat) on yhdysvaltalainen jääkiekkoilija, pelipaikaltaan puolustaja. Hän pelasi viimeksi Montreal Canadiensissa.


title: Paul Mara

text: Mara pelasi uransa alkuvuosinaan USHS-sarjassa Belmont Hill Highin joukkueessa kaksi kautta. Kaudella 1996–1997 Mara pelasi OHL-sarjassa Sudbury Wolvesin joukkueessa. Seuraavan kauden hän jakoi Sudburyn ja Plymouth Whalersin välillä. Tampa Bay Lightning varasi Maran 7. pelaajana vuoden . Viimeisenä juniorivuotenaan kaudella 1998–1999 Mara teki 54 tehopistettä 52 ottelussa. Samalla kaudella Mara esiintyi myös ensimmäisen kerran NHL:ssä, kun hän pelasi yhden ottelun tehoin 1+1. Kaudella 1999–2000 Mara pelasi NHL:ssä jo 54 ottelua ja teki niissä 18 pistettä. Hän pelasi kaudella farmissakin. Seuraavalla kaudella Mara kaupattiin Phoenix Coyotesin organisaatioon, jossa hän pelasi 16 ottelua. Seuraavien kahden kauden aikana hän teki yhteensä 49 tehopistettä.


title: Paul Mara

text: Hän teki todellisen läpimurtonsa NHL:n hyökkäävien puolustajien eliittiin kaudella 2003–2004, jolloin hän sai pisteet 6+36=42 ja oli NHL:n puolustajien pistepörssin kuudestoista ja syöttöpörssin viides. NHL:n työsulkukauden 2004–2005 Mara pelasi Euroopassa saksalaisessa Hannover Scorpionsissa. Kaudeksi 2005–2006 Mara palasi Phoenixiin ja pelasi erinomaisen kauden. Hän oli tehoilla 15+32=47 joukkueen tehokkain puolustaja ja teki samalla piste-ennätyksensä NHL:ssä. Kesällä 2005 Phoenix kauppasi Maran ja 3. kierroksen varausoikeuden Boston Bruinsiin vaihdossa Nick Boyntoniin ja 4. kierroksen varausoikeuteen. Hän ehti pelata Bostonissa 59 ottelua, kunnes hänet kaupattiin New York Rangersiin vaihtokaupassa Aaron Wardiin.


title: Paul Mara

text: Kaudella 2007–2008 Mara kärsi loukkaantumisista ja pelasi 61 ottelua. Kausi 2008–2009 jäi hänen viimeisekseen Rangersissa. Heinäkuussa 2009 Mara siirtyi vapaana agenttina Montreal Canadiensiin. Kausi meni pilalle loukkaantumisen vuoksi, ja hän pelasi vain 42 runkosarjaottelua eikä ainuttakaan pudotuspeliottelua. Syyskuussa 2010 Mara siirtyi Anaheim Ducksiin yhden vuoden sopimuksella. Mara pelasi Ducksissa 33 ottelua ja jäi useassa ottelussa kokoonpanon ulkopuolella. Hänet kaupattiin helmikuussa 2011 takaisin Canadiensiin vaihdossa viidennen kierroksen vuoroon . Ducks oli hankkinut muutamaa päivää aiemmin puolustaja François Beaucheminin, mikä entisestään heikensi Maran mahdollisuuksia mahtua Ducksin pelaavaan kokoonpanoon.


title: Paul Mara

text: Mara edusti Yhdysvaltoja nuorten MM-kilpailuissa kolmesti vuosina 1997, 1998 ja 1999. Jälkimmäisellä hän teki viisi tehopistettä. Mara pelasi myös vuoden 2004 MM-kilpailuissa hyvän NHL-kauden siivittämänä. Turnauksessa hän teki kolme tehopistettä ja voitti MM-pronssia.


title: Jamie Benn

text: Jamie Benn (s. 18. heinäkuuta 1989 Central Saanich, Brittiläinen Kolumbia, Kanada) on kanadalainen jääkiekkoilija, pelipaikaltaan laitahyökkääjä. Hän edustaa NHL:ssä pelaavaa Dallas Starsia ja on joukkueen kapteeni. Jamien isoveli Jordie Benn pelaa Montreal Canadiensissä, ja on pelipaikaltaan puolustaja.


title: Jamie Benn

text: Helmikuussa 2014, Benn pelasi Kanadan jääkiekkomaajoukkueen mukana Sotšin olympialaisissa. Hän saavutti joukkueen kanssa turnauksesta olympiakultaa. Kaudella 2014–2015 hän oli NHL:n runkosarjan pistepörssin ykkönen. Benn teki kauden aikana 82 ottelussa yhteensä 87 tehopistettä, joista 35 oli maaleja ja 52 maaliin johtaneita syöttöjä.


title: Surman vuodet – The Homicide Years

text: Surman vuodet – The Homicide Years on metalliyhtye Rytmihäiriön kokoelma-albumi, joka on julkaistu vuonna 2003.


title: Surman vuodet – The Homicide Years

text: Levy koostuu yhtyeen EP:istä Surmatyö ja Ihmisiä kuolee!, sekä pitkäsoitosta Surman siipien havinaa bonusmateriaalin ohella. Viimeisen kappaleen lopussa on pitkä radiosample sekä erilainen versio kappaleesta ""Vain henkisesti sairas ihminen uskoo Jumalaan"".


title: Chaosbreed / Rytmihäiriö

text: Chaosbreed / Rytmihäiriö on kyseenomaisten yhtyeiden julkaisema split-albumi vuodelta 2004.


title: Surmaa kännissä

text: Surmaa kännissä on hardcore punk/metalliyhtye Rytmihäiriön kolmas EP, joka on julkaistu vuonna 2003.


title: Francisco Antonio Mourelle

text: Francisco Antonio Mourelle de la Rúa (1750 – 24. toukokuuta 1820) oli galicialainen meriupseeri ja tutkimusmatkailija, joka purjehti Espanjan kruunun alaisuudessa.


title: Francisco Antonio Mourelle

text: Mourelle palveli Espanjan laivastossa Guayanassa, Trinidadissa ja Antilleilla. Vuonna 1774 hänet siirrettiin Uuden-Espanjan Tyynenmeren tukikohtaan Meksikon San Blasiin. Seuraavana vuonna hän liittyi Bruno de Hecetan ja Juan Francisco de la Bodega y Quadran retkikuntaan. Mourelle oli Quadran perämiehenä kuunari "Sonoralla". Kun alukset olivat päässet 49. asteelle pohjoista leveyttä, ne joutuivat erilleen toisistaan. Heceta kääntyi pian tämän jälkeen "Santiagollaan" takaisin. "Sonora" jatkoi kuitenkin pohjoiseen ja eteni aina leveyspiirille 58° 30′. Retkikunta löysi Bucarelinlahden, jonne se myös ankkuroitu. "Sonora" palasi takaisin San Blasiin 20. marraskuuta 1775. Mourelle piti matkan aikana päiväkirjaa, jota James Cook myöhemmin käytti hyödykseen matkoillaan Tyynenmeren koillisosiin.


title: Francisco Antonio Mourelle

text: Vuonna 1779 Mourelle lähti uudelle tutkimusmatkalle Quadran perämiehenä. Matkaa johti Ignacio de Arteaga y Bazán, ja se lähti liikkeelle San Blasista 11. helmikuuta 1779. Retkikunta eteni aina 61. pohjoiselle leveysasteelle Alaskanlahden pohjukkaan, josta se jatkoi matkaansa lounaaseen Kenain niemimaan mukaisesti.


title: Francisco Antonio Mourelle

text: Mourelle purjehti San Blasista laajasti Tyynenmeren alueella. Hän kävi ainakin Tongalla, Filippiineillä ja Kiinan Kantonissa. Mourelle siirrettiin Espanjaan vuonna 1793. Hän eteni laivastossa aina kommodoriksi asti vuonna 1811. Vuonna 1818 hänet asetettiin eskaaderin johtoon. Sen piti kukistaa kapina Río de la Plata, mutta se ei ehtinyt missään vaiheessa matkaan.


title: Francisco Antonio Mourelle

text: Mourelle kuoli 24. toukokuuta 1820.


title: Intohimo (yhtye)

text: Intohimo on ruotsalainen kristillinen post-hardcore-yhtye Jönköpingistä. Yhtye perustettiin kesällä 2004.


title: Intohimo (yhtye)

text: Vain vuoden kuluttua perustamisesta Intohimo oli jo äänittänyt kaksi demoa: "In the deepest of mind" ja "PastPresentAndNeverAgain". Vuonna 2006 yhtye voitti parhaan levytyssopimuksettoman yhtyeen palkinnon Ruotsin kansallisilla Indiemusiikki-festivaaleilla.


title: Intohimo (yhtye)

text: Ensimmäisen albuminsa, "Failures, Failures, Failures and Hope", yhtye julkaisi maaliskuussa 2007. Levy-yhtiö oli Pretty Dirty Promotions. Toinen albumi, "Us; The Hollows", julkaistiin huhtikuussa 2009, julkaisijana The Uanit Music Compny. Intohimo on toiminut lämppärinä mm. yhdysvaltalaiselle Underoath-yhtyeelle


title: Donald Segretti

text: Donald Segretti (s. 17. syyskuuta 1941 San Marino, Kalifornia) on yhdysvaltalainen lakimies, jonka presidentti Richard Nixonin erityisavustaja Dwight L. Chapin värväsi 1970-luvun alussa sabotoimaan demokraattisen puolueen toimintaa. Segrettin toimet tulivat esille Bob Woodwardin ja Carl Bernsteinin Watergate-tutkimusten aikana.


title: Donald Segretti

text: Segretti kertoi myöhemmin senaatin komitealle eräänä päätehtävänään olleen senaattori Edmund Muskien maineen vahingoittaminen, sillä Nixon piti tätä vaarallisimpana mahdollisena vastaehdokkaanaan vuoden 1972 presidentinvaalissa. Osana maineen pilaamista eräs Segrettin avustajista murtautui Muskien kampanjatoimistoon, josta hän varasti Muskien kampanjassaan käyttämää kirjepaperia. Kolmellesadalle Muskien esivaalikilpailijoiden Hubert Humphreyn ja Henry M. Jacksonin tukijalle lähetettiin kirje, jossa väitettiin Jacksonin saaneen aviottoman lapsen vuonna 1929, ja että hän olisi ollut pidätettynä homoseksuaalisten suhteiden takia vuosina 1957 ja 1959. Humphreyn taas väitettiin tulleen vuonna 1967 pidätetyksi rattijuopumuksesta ollessaan prostituoidun seurassa. Kirjeiden tarkoituksena oli antaa kuva, että Muskie olisi lokakampanjan takana, mikä olisi vahingoittanut hänen mainettaan rehellisenä poliitikkona. Floridassa Muskien kannattajina esiintyneet Segrettin apulaiset soittivat äänestäjille keskellä yötä. New Hampshiren esivaalien aikaan paikallinen Manchester Union Leader -sanomalehti julkaisi kirjeen, jossa Muskien väitettiin puhuneen halventavasti kanadanranskalaisista ja Muskien vaimon kerrottiin käyttävän runsaasti alkoholia. Lehden saama kirje osoittautui myöhemmissä FBI:n tutkimuksissa väärennökseksi.


title: Donald Segretti

text: Oikeudessa Segretti myönsi syyllistyneensä laittoman kampanjamateriaalin välittämiseen ja asiakirjojen väärentämiseen. Hän sai kuuden kuukauden vankeustuomion, josta hän vapautui neljä ja puoli kuukautta sitä suoritettuaan.


title: Donald Segretti

text: Segretti palasi myöhemmin lakimiehen tehtäviin. Vuonna 1995 hän pyrki Kaliforniassa Orangen piirikunnan ylioikeuden tuomariksi, mutta joutui vetäytymään paikallisten sanomalehtien muistutettua hänen yhteydestään Watergate-skandaaliin. Segretti toimi Orangen piirikunnassa John McCainin kamppanjaryhmän varapuheenjohtajana presidentinvaalien esivaalissa vuonna 2000.


title: Donald Segretti

text: Elokuvassa "Presidentin miehet" Segrettiä näytteli Robert Walden.


title: Baker Street (kappale)

text: Baker Street on skotlantilaisen laulaja-lauluntekijä Gerry Raffertyn vuonna 1978 julkaistu kappale ja hittisingle albumilta "City to City". Se nousi Britanniassa sijalle 3 ja Yhdysvalloissa sijalle 2. Kanadassa kappale oli listaykkönen neljän viikon ajan. Kappale on Raffertyn ylivoimaisesti tunnetuin ja sitä on kutsuttu mestariteokseksi. Baker Street on katu Lontoossa, jossa Rafferty itse vietti usein aikaa ystävänsä luona.


title: Baker Street (kappale)

text: ”Baker Streetiä” pidetään myös Raffertyn tunteellisimpana lauluna. Se on kertomus miehestä, joka unelmoi omasta talosta kaukana muualla, mutta ei juoppoutensa vuoksi voi toteuttaa tavoitettaan. Siksi hän juo unohtaakseen sen, mitä hän ei omista, eikä koskaan ymmärrä, ettei hänen elämässään ole minkäännäköistä suuntaa. Raffertyn laulua on kuvattu Paul McCartney -tyyliseksi ja sanoituksia mysteerisiksi ja kaihoisiksi.


title: Baker Street (kappale)

text: Kappaleen kuuluisan, toistuvan saksofoniosan soittaa Raphael Ravenscroft, joka oli aiemmin soittanut muun muassa Pink Floydin, Abban ja Marvin Gayen levyillä. Saksofonin ottamisen mukaan kappaleeseen keksi tuottaja Hugh Murphy, kun Rafferty itse ei keksinyt sopivaa vaihtoehtoa. Saksofonin menestyksekäs käyttö aiheutti ”Baker Street -ilmiön”, jolloin instrumentin suosio kasvoi niin muusikkojen kuin tavallisten ihmistenkin keskuudessa, ja 1980-luvun puolivälissä saksofoni oli yleisin ensisoitin. Laulun kitarasoolo puolestaan oli Slashin mukaan innoittamassa Guns N’ Rosesin kappaleen ”Sweet Child O’ Minen” sooloa.


title: Baker Street (kappale)

text: Kappaleen albumiversion pituus on yli kuusi minuuttia, kun taas singleversio on lyhennetty hieman päälle neljään minuuttiin.


title: Baker Street (kappale)

text:
Kappaletta soitettiin ahkerasti brittiläisillä radioasemilla kuukausien ajan ja single nousi saarivaltiossa sijalle 3. Listaviikkoja kertyi helmi–toukokuun 1978 välisenä aikana yhteensä 15. Astetta paremmin se pärjäsi Yhdysvalloissa, missä se nousi Billboard Hot 100 -listan sijalle 2. Toiseksi se ylsi Yhdysvaltojen lisäksi myös ainakin Sveitsissä.
Suurinta menestys oli kuitenkin Kanadassa, missä kappale oli neljä viikkoa listaykkösenä.


title: Baker Street (kappale)

text: Gerry Rafferty kuoli 4. tammikuuta 2011. Samassa kuussa ”Baker Street” nousi uudelleen listalle ainakin Britanniassa, Alankomaissa ja Sveitsissä. Myös Saksassa kappale saavutti tuolloin sijoituksen.


title: Baker Street (kappale)

text: Vuonna 1992 Undercover-yhtyeen versio ”Baker Streetistä” nousi Britanniassa singlelistan sijalle 2, menestyen paremmin kuin alkuperäisversio. Myös Foo Fighters on tehnyt kappaleesta oman version, jossa alkuperäinen saksofoniosuus on soitettu kitaralla. Kappale julkaistiin ”My Hero” -singlen B-puolena vuonna 1998.


title: Baker Street (kappale)

text:
A-puoli
B-puoli


title: The Darktown Strutters’ Ball

text: ”The Darktown Strutters’ Ball” on Shelton Brooksin säveltämä ja sanoittama yhdysvaltalainen musiikkikappale vuodelta 1917. Sen teki tunnetuksi Original Dixieland Jass Band, jonka levytys toukokuulta 1917 on yksi ensimmäisistä julkaistuista jazznauhoituksista. Kappaleen ovat levyttäneet myös muun muassa Trump Davidson, Jimmy Dorsey, Benny Goodman, Ella Fitzgerald sekä The Beach Boys.


title: The Darktown Strutters’ Ball

text: Kappaleen nimestä on useita muunnelmia, kuten ”At the Darktown Strutters’ Ball”, ”Darktown Strutters’ Ball” ja pelkkä ”Strutters’ Ball”.


title: Hernán Bernardello

text: Hernán Darío Bernardello (s. 3. elokuuta 1986 Rosario, Argentiina) on argentiinalainen jalkapalloilija. Hän edustaa tällä hetkellä Espanjan Primera Divisiónissa pelaavaa Almeríaa ja on pelipaikaltaan keskikenttäpelaaja.


title: Hernán Bernardello

text: Bernardello aloitti ammattilaisuransa vuonna 2006 argentiinalaisesta Newell's Old Boysista. Vuoteen 2007 mennessä hän onnistui vakiinnuttamaan pelipaikkansa joukkueen avauskokoonpanossa. Hän teki ensimmäisen maalinsa joukkueessa ottelussa Argentinos Juniorsia vastaan.


title: Hernán Bernardello

text: 18. heinäkuuta 2009 Bernardello teki kuusivuotisen sopimuksen espanjalaisseura Almerían kanssa. Hänestä maksettiin 3 miljoonan euron siirtokorvaus.


title: Hernán Bernardello

text: Bernardello teki ensiesiintymisensä Argentiinan maajoukkueessa 20. toukokuuta 2009 ystävyysottelussa Panamaa vastaan. Argentiinan kokoonpano muodostui pelkistä kotimaan sarjan pelaajista.


title: Christophe Blain

text: Christophe Blain (s. 1970) on ranskalainen sarjakuvataiteilija.


title: Paco Roca

text: Francisco José Martínez Roca (s. 1969), taiteilijanimeltään Paco Roca, on espanjalainen sarjakuvantekijä. Häneltä on suomennettu sarjakuvaromaani "Ryppyjä" (2007, suom. WSOY 2010). Roca vieraili Helsingin sarjakuvafestivaaleilla 2010.


title: Moresbynsaari

text:
Moresbynsaari (, ) on Kuningatar Charlotten saariryhmän (Haida Gwaii) toiseksi suurin saari Brittiläisessä Kolumbiassa, Kanadassa.
Se sijaitsee suuremman Grahaminsaaren eteläpuolella. Saaren pinta-ala on noin 2 608 km², se on 175. suurin saari maailmassa ja 32. suurin Kanadassa.


title: Moresbynsaari

text: Saaren ainoa merkittävä asutuskeskus on Sandspitin asuinalue, jossa sijaitsee myös alueen tärkein lentoasema. Moresbyn väkiluku on noin 402 asukasta (Tilastot vuoden 2006 väestönlaskennasta jossa on käytetty "Skeena-Queen Charlotte E" vaalipirin rajoja, jotka ovat lähes identtiset saaren rajojen kanssa). Saaren eteläosassa sijaitsee Gwaii Haanasin kansallispuisto. Jonka nimi tulee alueen alkuperäisasukkaiden, haidojen kielestä.


title: Moresbynsaari

text: Saari on nimetty lippueamiraali Fairfax Moresbyn kunniaksi.


title: Grahaminsaari

text: Grahaminsaari voi viitata seuraaviin saariin:


title: Borden

text: Borden voi tarkoittaa:


title: Eglinton

text: Eglinton tarkoittaa muun muassa seuraavia:


title: Grahaminsaari (Brittiläinen Kolumbia)

text:
Grahaminsaari () on Kuningatar Charlotten saariryhmän (Haida Gwaii) suurin saari Brittiläisessä Kolumbiassa, Kanadassa.
Se sijaitsee saariryhmän toiseksi suurimman saaren, Moresbynsaaren pohjoispuolella. Saaren pinta-ala on 6 361 km², se on 101. suurin saari maailmassa ja 22. suurin Kanadassa. Saarella asuu noin 5 000 asukasta.


title: Grahaminsaari (Brittiläinen Kolumbia)

text: Skidegatesta on lauttayhteys Prince Rupertiin sekä Moresbynsaarelle.


title: Al Leong

text: Al Leong on yhdysvaltalainen stuntnäyttelijä ja näyttelijä. Hän esittää usein pahiksia toimintaelokuvissa. Hän myös kuolee usein rooleissaan. Hän on esiintynyt esimerkiksi elokuvassa "Die Hard – vain kuolleen ruumiini yli" terroristia ja "Tappavassa aseessa" kiduttajaa.


title: HMS Campbeltown (I42)

text: HMS Campbeltown (viirinumero I41) oli Britannian kuninkaallisen laivaston Town-luokan hävittäjä, joka palveli toisessa maailmansodassa. Alus oli alun perin Yhdysvaltain laivaston Wickes-luokan hävittäjä "USS Buchanan", joka luovutettiin Halifaxissa Kuninkaalliselle laivastolle sopimuksen mukaisesti.


title: HMS Campbeltown (I42)

text: Yhdysvaltain laivasto tilasi hävittäjän No. 131 Bathista Mainesta Bath Iron Worksiltä, missä köli laskettiin 29. kesäkuuta 1918. Alus laskettiin vesille 2. tammikuuta 1919 kumminaan Charles P. Wetherbeen puoliso ja otettiin palvelukseen Bostonin laivastontelakalla 20. tammikuuta ensimmäisenä päällikkönään Roy Pfaff, joka oli varsinaisen päällikön Howard H. J. Bensonin sijaisena 27. tammikuuta saakka.